
Die dirte materie dis hindersten teiles ist des meisters buoch mit dem 
a. b. c, der drie und zwentzig buostaben, das der Hebe gottes frúnt in 
oeberlant Ruolmans Merswins geselle, des selben meisters geistlicher 
sun und getruwer rotgebej in eime bapire mit sin selbes hant geschriben 
herabe sante, und ouch gar eine gnodenriche besserliche missive, einen 
sendebrief den bruedern ^10 dem gruenen werde, in den ziten do die 
weltlichen priestere die kirche besungent und regiertent us benoemunge 
und gunste des bobestes, vor dem es in erworben wart des iares do men 
zalte von gottes gebúrte dritzehen hundert iar sehtzig und nún iar; 
dieselbe missive und ouch eine predige von dem heiligen sacramente ist 
hie under wegen gelossen, wenne sie geschriben stont in dem xxvuj 
capitele des andern kleinen tútschen memoriale buoches. Und vohet 
hie ane eine tofele in der die capitele von des selben vorgenanten meisters 
leben und uebungen alie von erst hie genennet sint und namhaftik- 
liche intytulieret und mit der zale gezeichent, die selbe zale darnoch 
an alie blettere eines iegelichen capiteis súnderliche geschriben stot, es 
sige kurtz oder lang. 

Item das erste capitel seit den anevang desselben buoches s wie der 
liebe gottes frúnt in oeberlant y Ruolmans geselle^ der begnodete leye 
was, der us goettelicheme tribene wol drissig milen weges fuor zuo 
diseme selben meistere der heiligen geschrift und in bat umb eine hohe 
vernúnftige bredige, die der meister ouch zuohant darnoch tet von vier 
und zwentzig stúcken eines vollekummenen lebendes. 

Item das andere capitel seit wie der leye, Ruolmans geselle, dieselbe 
bredige abeschreip und donoch gar vil stroffender worte in lerewis mit 
dem meister rette und ime ouch zuo einer anèvohenden nuwen kint- 
lichen letzen gap zuo lerende die oeberste zile der drie und zwentzig 
buostaben. 

Item das dirte capitel seit wie der meister, us rote des leyen, sich 
uebete zwey ior und ouch do zwúschent nút me brediete. 

Item das vierde capitel seit wie der meister, noch vil grosses lidendes 

und swerer bekorungen, von gotte úbernatúrliche begobet wart und 
ouch berueret noch den oebersten kreften. 

Item das fúnfte capitel seit wie der meister, us rote des leyen, wider 
aneving zuo brediende, und in der ersten bredien ein solich gros weinen 
in in kam das er ein wort nút gesagen moehte, und wart do erst vor 
allermengelich rehte zuo spotte. 

Item das sehste capitel seit wie der meister in der schuolen examiniert 
wart, und donoch zuo eime clostere eine geistliche bredige tet yon dem 
brútegom Cristus und von der brut menschlicher naturen. 

Item das súbende capitel ist die bredie die der meister dem weltlichen 
volke tet an sancte Gertrute tag in der vasten und aller mengelichen 
gebresten ruerte, darufnb ime sin convente darnoch bredigen verbot 
und in ouch woltent han enweg gesant, wenne das die gewaltigesten 
weltlichen burger so vil darzuo rettent das e#bleip und inè bredigende 
wart. 

Item das ahteste capitel ist die ander bredige die der meister aber tet 
dem weltlichen volke darnoch des sunnentages dem men sprichet Ju- 
dica, in der er seite die grúsenliche erschroeckenliche gesiht die in selber 
in dem vegefúre wart gelossen sehen. 

Item das núnde capitel ist die bredige die der meister tet funf clo- 
senerin in einre closen, von eime gerehten geworen closen lebende. 

Item das zehende capitel seit von des meisters ende und wie er dem 
leyen, Ruolmans geselle, noch tode erschein und ime seite von sime 
state, wie gar wol und gnedekliche es sinre selen erging. 



DAS ERSTE CAPITEL. 

In Gottes nammen, a men. In dem iare do man zalte von Gottes ge- 
búrte dritzehen hundert iar viertzig und sehs iare, in dem selben iare 
do geschach es das ein meister der heiligen geschrift in einer stat vil bre- 
diende was, und man horte in ouch gar geme, also das man úber vil 
milen von sinre lere seite. Dis wart ein leye 5 ein gnadenricher man, 
der Hebe gottes frúnt in Oberlant Ruolman Merswines unsers stifters 
geselle gewar; und er wart zuo drin molen in dem slaffe ermanet, er 
solte gon in die stat do der meister was und solte in hoeren bredien. 
Nuo was die stat in eime andern lande w T ol drissig milen von ime; doch 
gedohte dirre maa, Ruolmans geselle ,du solt rehte do hin varen, und 
solt- besehen obe got út do schaffen welle. Alse fuor dirre man enweg. 

und kam in die stat do der meister was, und horte sine bredie und sine 
lere zuo fúnf molen. Und do was dirre man in der gnaden sehende das 
dirre meister ein gar suesser senftmuetiger guothertziger man in siner 
naturen was und ein gros verstan in der geschrift hette, aber vinster 
one lieht der gnaden. Und es geschach das ein grosse erbermede in disen 
man viel. Und dirre man der ging zuo dem meister^ unde sprach zuo 
dem meister : Lieber herre^ ich bin me denne drissig milen zuo úch her 
gevaren, wanne mir vil von uwerre lere do heime geseit wart; nuo 
habe ich uwerre bredigen zuo fúnf molen gehoert; nuo wolte ich úch 
ouch bitten das ir es durch got tuon woltent , die wile ich hie bi úch 
were, das ouch ir denne min bihte woltent hoeren* Dirre man bihtete 
ime gar eine einfeltige slehte bihte^ und so er unsern herrn wolte so gap 
er in ime. Und do dis wol uf zwoelf wuchen gewerte^ do sprach dirre 
man zuo dem meister : Lieber herre, ich wolte úch bitten das ir es durch 
gottes willen tuon woltent , und uns eine bredige tetent und uns dar- 
ane seitent und lertent wie der mensche zuo dem aller nehesten und 
zuo dem aller hoehesten komen moehte do der mensche in der zit zuo 
kummen mag. Do sprach der meister : Ach, lieber sun, was bittest du, 
was sol dir alse hohe ding geseit , wanne ich gedencke das du sin noch 
gar wenig verstost. — Do sprach der man, Ruolmans geselle : Ach, lie- 
ber herre, ist es denne das ich sin nút verstande, so sol mich iamernde 
aber dar noch werden^ und úch louffet vil menschen noch^ und ist es 
das nuwent ein mensche verstuende^ noch denne so were es wol behal- 
ten was erbeite ir dárumb hettent. — Do sprach der meister : Lieber 
sun, sol ich es denne mon, so muos ich studieren darnach^ und muos 
arbeit darnach haben ob das ich es vinde. — Dirre man, Ruolmans ge- 
selle y lies nút abe, er ging ime alse vil und alse dicke nach mit bette^ 
untze das es ime der meister gelobete. Und der meister wart zuo sime 
closter brediende^ und do die bredie us kam do kunte er das man an 
dem dirten tage wider solte kummen^ er were gebetten umb eine bredie 
die er tuon solte , und solte dran sagen wie der mensche zuo dem aller 
nehesten und zuo dem aller hoehesten kummen moehte do der mensche 
in zit zuo kummen mag. Nuo do der dirte morgen karn^ do gingent vil 
menschen zuo dem closter. Dirre man mahte sich ouch gar fruege dar 
das er eht wol gehoeren moehte. Nuo der meister kam ouch, und ving 
die bredie alsus ane und sprach : 

Lieben kint, ich habe alse gar vil in dirre bredien zuo sagende von 
den dingen die ich úch gelobet habe, das ich darumb nút das Ewange- 
lium drin mag geziehen_, alse mine gewonheit ist, unde mag ouch nút 

vil latine worte gereden; aber was ich úch sagen wil, das wil ich alies 
wol beweren mit der geschrift. Und sprach do : Lieben kint, ir soellent 
wissen das men wol etwie vil menschen vindet die do wol kement zuo 
cloreme verstentnisse und zuo vernúnftigem underscheide, aber alies in 
bilden und in formen, und ouch durch die geschrift, und ouch men- 
schen one die geschrift. Man vindet ouch vil menschen, so in die inlúh- 
tende wurt, das in dis selbe ettewas bekant wurt, es si durch die ge- 
schrift oder one die geschrift, so lont sú sich domitte nider und lont sich 
domitte genuegen; und het doch ein solicher mensche noch gar wite 
und gar verre zuo sime nehesten. Aber lieben kint, do ein mensche 
were der dise ding durchbrochen hette und ouch dodurch erstorben 
were, und der do kummen were úber verstentliche schowunge und 
úber alie vernúnftige begriffunge, beide bilde und forme, do ein solicher 
mensche were der hiezuo kummen were, der were ein mensche gotte 
lieber und werder denne hundert tusent menschen die in ir selber eigin 
angenommener sinnelicher vernúnftiger bildericher wisen lebende und 
gebruchende sint; wanne wissent, got der kan in sú kummen nút noch 
in sú gewúrken nút, und ist das alies von ir selbes eiginwilliger ange- 
nomener unlidelicheit die sú habent in iren eigin vernúnftigen wolge- 
fallenden bildungen. Aber die menschen, die sich hie durchbrochen 
hant und sich gotte in einer sterbenden wisen gelossen habent, und sich 
usser aller bildelicher schowunge entwunden habent und sich demue- 
tikliche und zuo grunde gelessenliche erboert und erbotten habent úber 
alie vernúnftige, alse sant Dyonisius sprichet : und das lieht des glou- 
ben wil haben den menschen úber alie vernúnftige begriffunge. Nuo 
wissent ouch, lieben kint, das got in eime solichen menschen vindet 
sine ruowe und sine witin zuo wonende uud zuo wúrkende wenne er 
wil und wie er wil und was er wil. Wanne nuo got in eime solichen 
menschen keine hindernisse vindet, des wúrket got in eime solichen 
menschen sin selbes werke und wúrket in rehte an sich und in sich. 
Nuo lieben kint, wissent das das ein solicher mensche allen menschen 
unbekantsam ist, wanne sin leben und sin wesen ist allen menschen ver- 
borgen und unbekennesam, es were denne ein mensche das des selben 
lebendes were, das ich voerhte das ir leider lútzel si. Nuo soellent ir 
wissen, lieben kint, das zuo disem wesende und zuo dirre edeln volle- 
kummenheit nieman kummen mag, wanne mit zuo grunde demueti- 
ger luterre verstentnisse und mit clarer vernunft. Aber doch so ist es 
befunden das etwenne beschehen ist das ettelicher vernúnftiger grosser 
hoher pfaffe gefallen ist, und ouch gar vil vernúnftiger geiste von der 

engel schar, die an irre naturen und an irem wesende anders nút ensint 
denne luter vernunft, und mit aller irre vernunft doch geirret habent 
und ewikliche von der ewigen worheit verfallen sint, und noch alie die 
tuont die sich in deheiner behagunge ir selber in vernúnftiger wolge- 
fallender eiginwilliger behendikeit sich in gelichent. Nuo lieben kint, 
nuo ist nútze und notdúrftig zuo pruefende und zuo merkende wele 
das sint die do sint die gerehten geworen vernúnftigen erlúhteten scho 
wenden menschen. Nuo vil lieben kint, alse verre alse ich es in der ge- 
schrift vinden kan, sb habe ich gesuochet und habe in der geschrift fun- 
den vier und zwentzig stúcke die ein solicher mensche an ime haben 
sol, und die wil ich úch sagen und wil ouch domitte der bredigen ein 
ende geben. Nuo lieben kint, das erste stúcke das setzet der aller hoe- 
heste meister aller meistere und aller kúnste und aller wisheit, und der 
sprach: dobi soellent ir bekennen das ir mine iungere sint, ob das ir 
minne zuo einander habent und mine gebot behaltent, und das ist das 
ir einander minnent alse ich úch geminnet habe; rehte alse ob er spreche : 
obe ir wol kunst und wisheit und hohe vernunft habende sint, und ist 
aber nút truwe und minne dobi, so hilfet es úch wenig. Lieben kint, 
man wil das Balaam alse gar vernúnftig were das er die ding verstunt 
die got úber manig hundert ior erst offenbaren wolte, und das half in 
doch wenig , und das was darumb das er sich nút mit truwen und mit 
grosser minne dazuo hielt das er do verstunt. Nuo dis ist von dem er- 
sten stúcke. Nuo das ander stúcke das do zuo eime gerehten geworen 
vernúnftigen erlúhteten menschen gehoeret, das ist das er sin selber lidig 
muos worden sin, und dasselbe sol in in deheinen weg dunckende sin, 
in sol duncken wie er sich noch alie zit me zuo lidigende habe. Nuo 
das dirte stúcke : er sol sich gotte alzuomole zuo grunde gelossen haben, 
also das got keine hindernisse in ime vinde, also das got sin werg in 
ime wúrken moege; und des sol sich der mensche nit annemmen das er 
es si, er sol sich alzuomole zuo kleine darzuo duncken. Nuo das vierde 
stúcke : er sol sin selbes usgon an allen dingen wo er sich inne vindet 
minnende oder meinende, es si in zit oder in ewikeit. Nuo das fúnfte 
stúcke : er sol des sinen úberal in deheinen weg in keiner creaturen 
suochende sin , es si in zit oder in ewikeit. Nuo das sehste stúcke : er 
sol zuo allen ziten wartende sin und sol besehen was got von ime haben 
welle, und dem sol er mit der helfe gottes genuog sin, und des sol er 
unangenomen sin selbes ston. Nuo das súbende stúcke : er sol stetik- 
liche one underlos sinen willen ufgen in den willen gottes, und das er 
in deheinen dingen anders wil denne alse got wil. Nuo das ahteste 

stúcke : er sol sich fuegen und verbinden alse gar sterkliche und alse 
gar vestekliche in got und in grosse kraft der minne, also das got nút 
in ime gewúrken mag one in und ouch er one got. Nuo das núnde 
stúcke: er sol sich genietigen goettelicher gegenwúrtikeit in allen 
sinen wercken zuo allen ziten an allen stetten wie es got habende ist^ 
es si sure oder suesse. Nuo das zehende stúcke: er sol nút úberal von 
keiner creaturen weder liep noch leid enpfohen^ alies bios von gotte^ 
wie das si das es got dicke wúrket durch die creaturen , darumb sol er 
es nút anders nemen denne bios von gotte. Nuo das eilfte stúcke : er 
sol nút gefangen werden von keinen gelústen noch gesmacke der crea- 
turen noch der naturen one redeliche notdurft. Nuo das zwoelfte stúcke : 
er sol nút getrungen noch zuo sere getrucket werden von keime wider- 
muote das in von der worheite wisen mag, er sol alies veste und stete 
an der worheit bliben. Nuo das dritzehenste stúcke: er sol nút betro- 
gen werden von keime valschen liehte noch von keime anschine der crea- 
turen , wenne er sol alie ding guetliche und minnekliche uf in selber 
lossen ston und sol in allen dingen das beste nemen und sol sich darabe 
bessern und nút ergern. Nuo das vierzehenste stúcke: er sol alie zit 
bereit und gewoffent sin mit allen túgenden und zuo vehtende wider 
alie untúgende, und des sol er den strit behalten und angesigen zuo 
allen ziten. Nuo das fúnfzehenste stúcke : er sol die worheit bios beken- 
nen und schowen alse sú an ir selber ist, alse verre es got wil und mú- 
geliche ist^ und sol deme one underlos leben und dem gnuog sin das 
er do bekennet. Nuo das sehszehenste stúcke : er sol vollekummen und 
gereht sin, und dofúr sol er sich nút halten. Nuo das sibenzehenste 
stúcke : er sol wenig worte haben, und vil indewendiges lebendes. Nuo 
das achtzehenste stúcke : sin worhaftiges demuetiges indewendiges leben 
das sol den lúten vorbredigen. Nuo das núnzehenste stúcke : er sol suo- 
chen gottes ere vor allen dingen und anders nút dinne meinende sin. 
Nuo das zwentzigeste stúcke : er sol ime lossen angesigen wo man mit 
ime krieget , das eht in alleine one got aneget. Nuo das ein und zwen- 
tzigeste stúcke : er sol keins fúrteilens in deheinen dingen begerende sin, 
wenne er sol sich des aller minnesten nút wirdig duncken. Nuo das 
zwey und zwentzigeste stúcke : er scl sich halten fúr den aller unnútze- 
sten mgischen der in der zit ist, aber er sol doch in ime bevinden gros- 
sen glouben und zuoversiht und minne. Nuo das drú und zwentzigeste 
stúcke : er sol das leben und die lere unsers herren fúr sich nemen beide 
an worten und an wercken , also das er sich do inne alie zit erspiegele, 
umb das er abegelege noch múgelicheit das dem wirdigen bilder nút zuo- 

gehoeret. Nuo das vier und zwentzigeste stúcke : er sol nuo erst in reh- 
ter grosser vollekomener demuot herfúr gon alse die kint, und sol in 
nuo erst duncken das er nuo anevahen welle und die erbermede gottes 
nuo erst erwerben welle das ime die zuo helfe kumme und ime die helfe 
das er ein guot mensche werde, und ist es das dis geschetzet wurt von 
den lúten, das sol ime lieber sin denne aller menschen gunst. Nuo vil 
lieben kint, ich voerhte ich habe es úch zuo lang gemaht; nuo ein iege- 
licher mensche sehe in sich selber und besehe ob er dise vier und zwen- 
zig stúcke an ime habe, und vindet er sú an ime, so wol ime das er ie 
geboren wart ! Und ist es aber das er sú nút in ime vindet, so sol er das 
wissende sin das er alzuomole nút halten sol von siner vernunft noch 
von allen sinen vernúnftigen wercken, und der bilder aller worheit der 
mag kein úbernatúrlich werg in ime wúrkende sin, es were denne das 
er den menschen mit siner fúrkommender gnoden lurkummen wolte, 
also er dem lieben sant Paulo tet; aber das wissent, das mich das 
duncket das es in disen ziten gar froemde ist. Nuo dar lieben kint, das 
wir nuo alie gerehte gewore bildener in gerehter geworre vollekumme- 
nen demuetikeit nochgonde werdent, darzuo helfe uns die ewige wor- 
heit. Amen. 

DAS ANDER CAPITEL. 

Nuo es ist zuo wissende, zuo stunt do dise bredie us war, do ging 
dirre vorgenante man, Ruolmans geselle, an sine herberge und schreip 
dise bredie von worte zuo worte rehte alse sú der meister geseit hette. 
Und do er sú geschriben hette, do ging er zuo dem meister und sprach : 
Ich habe dise bredie abegeschriben, wil es úch nút verdriessen, wellent 
ir sú denne hoeren, ich lise sú úch. — s Do sprach der meister: Lieber 
sun, wilt du mir sú denne lesen, so wil ich sú gerne hoeren. — Der 
man, Ruolmans geselle, las ime die bredie und sprach do zuo ime : Nuo 
lieber herre der meister, ich bitte úch das ir es durch gotes wilen tuont 
und mir sagent obe út wort hie brestent, das ir mir die sagent, so schribe 
ich sú ouch hiezuo. — Do sprach der meister : Lieber sun, du solt wis- 
sende sin das du sú reht geschriben hest nach aller der wisen und noch 
allen den worten alse sú usser minem munde gangen sint; und wissest, 
der mir vil guotes darumb gebe, ich kunde sú nút alse gar eigenliche 
von worte zuo worte geschriben alse du sú geschriben hest, ich wolte 
mich denne ander werbe geerbeitet in der geschrift darnoch haben, Und 

wissest, es het mich ettewas wunder an dir das du alse sinnerich bist, 
und mir ettewie lange heimelich bist gesto, und mir dicke gebihtet 
hest, und mir dis verholen hest, also das ich es noch nie von dir ver- 
ston kunde. — Do tet der man, Ruolmans geselle, alse obe er enweg 
wolte, und sprach: Herre der meister, fueget es got, so wil ich rehte 
wider heim. — Do sprach der meister : Lieber sun, was wilt du doheime 
tuon? Du hast doch weder wip noch kinde doheime zuo versorgende, 
zere alse mere hie alse doheime, wanne wissest, lieber sun, fueget es got, 
so han ich willen das ich aber in kurtzen ziten me bredien wil uffe ein 
vollekummen leben. — Do sprach der man, Ruolmans geselle : Lieber 
herre der meister, ir soellent fúr wor wissende sin das ich nút darumb 
har kummen bin durch uwerre bredien willen, ich kam darumb har 
das ich gedohte ich solte mit der helfe gottes ettewas rotes schaffen. 
— Do sprach der meister: Lieber sun, was rotes woltest du schaffen? 
Du bist doch ein leye, und darzuo kanst du der geschrift nút, und ge- 
hocrt dir nút zuo das du bredien solt, und blip nuo hie fújbas, vil lihte 
git mir got zuo tuonde das ich dir noch ein soliche vollekomene bredie 
tuonde wurde, die du vil lihte gar gerne wurst hoerende. — Do sprach 
der man, Ruolmans geselle : Herre der meister, ich rette gerne mit úch, 
so bin ich voerhtende das ir es nút wol geliden moegent. — Do sprach 
der meister : Lieber sun, rede was du wilt, ich getruwe es zuo gotte, ich 
woelle es wol liden. — Do sprach der man, Ruolmans geselle : Ir sint 
ein grosser pfaffe und hant in dirre bredie ein guote lere geton, und le- 
bent ir nút, und redent darzuo noch ettewas kintliche, und sprechent ich 
soelle bliben, ir wellent mir noch eine bredie tuon. fierre der meister, 
ir soellent wissende sin das mich uwere bredigen und alie die wort die 
von ussen men in der zit mag gereden nút gehelfen moegent, und sú 
hant mich zuo ettelichen ziten me gehindert denne gefúrdert, und was 
das sache: wenne ich von der bredigen kam, so wurdent mir iemer 
ettewas bilde an der bredigen, und mueste denne vil zites darzuo tuon 
mit erbeiten ob das es beschach das ich der bilde lidig wart ; und ir hant 
selber gebrediget, soll der aller oeberste meister zuo dem menschen kum- 
men, so muos der mensche lidig und bios aller bilde ston. Und wissent, 
wenne ouch der meister zuo mir kunt, so wiset er mich und lert mich 
uffe eine stunde me denne ir und alie die lerer die in der zit sint untze 
an den iúngesten tag iemer getuon moehtent. — Do sprach der meister : 
Ach lieber sun, ich bitte dich das du den tot unsers herren wellest eren 
und lenger hie bi mir bliben wellest. — Do sprach der man, Ruolmans 
geselle : Ir manent mich alse gar hohe, und ist es denne das ich in goet- 

telicher gehqrsame hie bliben sol bi úch, so entuon ich es nút, ir wel- 
lent mir denne geloben was ich mit úch geret habe und alies das ich 
noch mit úch redende wurde, das ir das alies in bihte wise wellent hoe- 
rende sin, also das es alies verswigen bliben àol. — Do sprach der meis- 
ter : Lieber sun, das wil ich gerne tuon und blip nuwent hie. — Do 
huob der man, Ruolmans geselle, an und sprach: Herre der meister, 
ir súllent wissen das ir gar vil guoter worte an dirre bredigen geseit 
habent; aber wissent, mir kam ein bilde in die wile das ir bredigetent 
und die guoten wort seitent, do was mir rehte alse der cloren guoten 
win neme und in durch truosen liesse louffen. — Do sprach der meis- 
ter : Ach lieber suri, wie gemeinest du dis ? — Do sprach der man, Ruol- 
mans geselle : Ich meine das uwer vasz noch nút reine ist, und klebent 
noch truosen dinne; und ist das sache das ir úch den buostaben hant 
gelossen toeten, und toetet úch noch húte dis tages alie zit und alie 
stunde; und ir sint selber wol bekennende das die geschrift seit das der 
buostabe toetet und der geist machet lebende. Nuo wissent, der selbe 
buostabe der úch nú toetende ist, das úch derselbe buostabe ouch wol 
lebende mahte ob ir selber woltent. Aber wissent, in dem lebende alse 
ir noch sint, so sint ir in der naht und hant liehtes nút, do inne ir den 
buostaben clerliche moegent anschowen, und darzuo so sint ir noch ein 
phariseus. — Do sprach der meister : Lieber sun, du solt wissen das ich 
so alt worden bin das mir soliche herte wort nie me zuogesprochen 
wurdent. — Do sprach der man, Ruolmans geselle : Wo ist nuo uwer 
bredigen? Sehent ir nuo wo men úch vindet? Und ir soellent wissende 
sin, wie das úch duncket das ich úch zu herte zuogesprochen habe, so 
sint ir doch schuldig dran; und das wil ich mit úch selber bewisen 
das es also ist. — Do sprach der meister : Das begere ich an dich das 
du mich es bewisest, wanne wissest, das ich keime phariseus nie holt 
wart. — Do sprach der man, Ruolmans geselle: Nuo wil ich úch zuo 
deme ersten sagen was das ist, das úch der buostabe toetet. Lieber 
herre, ir wissent selber wol do die zit kam dás ir zuo úch selber koment 
das ir wol úbel und guotes verstundent, do vingent ir an den buostaben 
zuo lernende und do meindent ir úch selben do zuo dem mole alzuomole 
gantz und gar dinne; und noch húte dis tages so sint ir sin nút one. 
Ir sint noch heimeliche ettewas stoltz in uwerre naturen; und das ist 
das ir úch verlont uf uwer vernúnftige sinneliche meisterschaft ; und 
ir hant ouch noch nút gantz in úch das ir got alleine in dem buostaben 
minnende und meinende sint; und ir sint ouch noch nút gantz zuo 
grunde goetteliche ere in dem buostaben meinende; ir vindent úch noch 

selber minnende und meinende in zuoval der creaturen gunst, und 
súnderlingen uf eine creaturen do ir noch zuo vil ufgesihte uffe sú 
habende sint. Und von disen sachen allen so ist es das úch der-buo- 
stabe toetet. Und das ich gesprochen habe das ir ein wueste vasz ha- 
bende sint, und das ist ouch wor; und die sache das ist darumb, das ir 
got nút lúterlichen minnende in allen sachen und in allen stúcken sint, 
und ir úch noch vindent in ein teil sachen minnende und meinende 
inne; und dovon so ist es ouch das ir noch ettewas ein wueste vasz ha- 
bende sint do noch truosen inne clebende sint; und dovon das der luter 
win, die reinen goettelichen wort, durch das wueste truosige vasa gont 
so sú denne ein reine got minnende und meinende sele hoerende ist, das 
ist die sache das ir denne die wort unsmaghaft sint. Und das ich sprach, 
ir werent noch in der fiaht und hettent nút gewores liehtes, und das ist 
ouch wor; und das siht man daran wol das alse gar lútzel menschen 
liehtrich begnodete úbernatúrliche menschen werdent. Und das ich 
sprach, das ir ein phariseus sint, das ist ouch wor ; aber ir sint nút zuo 
grunde der valschen phariseus einer. Sagent mir, herre der meister, 
hettent die pharisey nút an in das sú sich selber fundent minnende und 
meinende in den sachen und die ere gottes nút vor allen dingen líiein- 
dent? Nuo luogent zuo úch selber, herre der meister, das ir vor den 
ougen gottes nút ein kleiner phariseus geheissen sint; wissent, herre 
der meister, das vil menschen in der zit sint die vor den ougen gottes 
alie pharisei geheissen sint, gros und kleine, minre und me, darnach 
ie des menschen leben ist. 

Nuo do dirre man Ruolmans geselle diese rede zuo dem meister 
getet, so nimet in der meister und umbving in und gap ime das betze 
an sinen backen, und sprach der meister zuo dem man : mir ist ein 
glichnisse ingefallen, und mir ist rehte wie in ettelicher wise mir be- 
schehen ist rehte alse der heidenen ob dem burnen beschach. Wanne, 
lieber sun, du solt das wissende sin das du mir allen minen heimelichen 
gebresten geseit hest, und súnderlingen das ich uff eine creature zuo 
vil ufgesihtes uffe sú habende bin ; das wissest, das weis sú selber nút, 
wanne ich lies sú es nie befinden, und ich weis nút das es ein mensche 
in def zit weis, wer dir es geseit habe. Aber lieber sun, das du es 
weist, do habe ich keinen zwifel an wenne das du es von gotte haben 
muost. Und lieber sun, ich bitte dich das du den bittern tot unsers 
herren wellest eren und du nuo min geistlicher vatter wellest sin, und 
mich din armer súndiger sun wellest lossen sin. — Do sprach der man 
Ruolmans geselle : Herre der meister, ir soellent das wissende sin und 

wellent ir also wider ordenunge reden, so blibe ich nút me hie^ ich var 
wider heim, das wissent. — Do sprach der meister : Das tuo durch 
got nút und ere alie goetteliche minne und blip lenger hie bi mir. 
Und ich wil dir geme geloben das ich nút me also reden wil; und 
wissest, ich habe mich willen umbzuokerende und groesliche zuo bes- 
sernde noch dime rote; und was du mir ratest, das wil ich mit der 
helfe gottes ane vohende sin und wil es duon, und wil mich bessern. 
— Do sprach der man, Ruolmans geselle : Das wissent^ das tuot úch 
not; wanne ir soellent das wissende sin das der buostabe vil lerer ver- 
fueret hat, etteliche die gerente valsche phariseus worent, in die ewige 
helle; etteliche andre in gros vegefúr; wanne wissent , es ist nút ein 
klein ding so got eime menschen grosse riche sinneliche vernunft durch 
die geschrift gebende ist, und ime denne nút nochlebende ist. — Do 
sprach der meister : Ich bitte dich das du es durch gottes willen wel- 
lest tuon und mir sagest wie du zuo diseme lebende keme^ und wie du 
din leben anevinge und wie din uebunge und alies din leben ist 
gesin. — Do sprach der man^ Ruolmans geselle : Lieber herre^ dis ist 
gar ein einveltige bette; wanne wissent in der rehten worheit, und 
solte ich úch alies das sagen oder schriben was got wunders mit mir 
armen súnder in siben iaren gewúrket hat 3 ich wene das wol und 
gloube das w r ol das ir niergent keih buoch habent das so gros si^ der 
es schriben solte do es angeston moehte. Aber iedoch, herre der 
meister^ wich il úch wol ettewas sagen das úch nuo zuo disen ziten zuo- 
gehoert. Ich will úch sagen das erste das mir half, das was das got in 
mir ein gottegelossene grundelose demuetikeit vant. Und wissent, úch 
gehoeret nút zuo das ich úch sage mine uebunge die ich von ussen in 
der naturen uebete^ wanne die naturen sint gar ungelich. Wenne sich 
ein mensche gotte zuo grunde demuetikliche gelot, so lot got nút abe 
er gebe ime soliche uebunge durch bekorunge und ouch in andern 
sachen die er wol bekennende ist das sie dem menschen nútze ist und 
er sú ouch wol geliden mag ob er wil. Und wissent, der zuo vil men- 
schen fraget, der wurt irre^ iegelicher wiset in noch siner uebunge. 
Das wissent, das mag gar wol beschehen das er ettewenne irre wurt 3 
wanne wissent eine uebunge die sint eime menschen nútze und guot, 
und tete dieselbe uebunge ein anderre mensche so moehte es gar wol 
beschehen alse guot sú gymme menschen worent^ das sú diseme alse 
schedelich dergegene werent; wanne der túfel rotet gar dicke den 
menschen gar strenge uebunge und er ist wol wissende das er krang in 
der naturen ist^ und tuot er es das er stirbçt oder aber ein krankçs. 

houbet gewinnet. Ich wil úch sagen wie mir selber in mime anevange 
beschach. Ich wart der heiligen leben an eime buoche lesende, und so 
ich anesach was grosser strenger uebunge sú gehebef hettent, so wart 
ich in mir gedenkende das worent alse wol menschen in der zit alse du, 
undhettent darzuo vil lihte nút gesúndet alse du hast; und wenne 
diese gedencke mir in vielent, so wart ich mich mit solicher strangheit 
den heiligen iegelicheme ettewas mit sunderheite nochuebende, und 
wart sin alse gar krang das ich sin in todes not kam. Also beschach es 
% eins morgens an dem tage das ich also lag, und gingent mir vor rehter 
krangheit die ougen zuo und wart sloffende, und in dem sloffe so was 
mir wie ein stimme spreche : Sage ane du eiginwilliger mensche, ist es* 
das du dich selber toetest e zit, so wurst du swere pine darumb li- 
dende, und liessest du dich got ueben, der kunde dich bas geueben 
denne du dich kanst geueben in des tufeis rot. Do men den túfel 
nante do erschrag ich das ich sin erwachete, und stunt uf und 
ging in einen walt nohe bi mir, und gedohte ich hette diese ding one 
rot geton dise uebunge, und ich solte sagen diseme altvatter wie ich 
geton hette, und wie es mir ergangen were. Und huop an und seite 
dem altvatter was worte húte an dem tage in dem sloffe zuo mir ge- 
sprochen werent, und bat in rotes wie er mir riete. Do sprach der alt- 
vatter : Was soll ich dir roten ? Sol ich dir roten, so muost du mir 
dine uebunge sagen. Ich seite ime mine strenge uebunge und wie ich 
der heiligen leben gelesen hette, und wie ich mich den ettewas noch 
wolte ueben. Do sprach der altvatter : Sage mir, usser was, rotes tete 
du dise uebunge? Do sprach ich : usser niemans rot, denne usser mime 
eigin willen. Do sprach der altvatter : So wissest, so ist es des tufeis rot 
gesin, und du solt ime nút me volgen, und du solt dich gotte lossen 
und der kan dich wol geueben. Herre der meister, also lies ich dise 
uebunge abe, und lies mich do gotte zuo grunde. Herre der meister, 
wissent das ich von naturen ein gar sinnericher wol geschickter guot- 
hertziger gar vernúnftiger man was, alse ouch ir nuo sint, aber ich 
hette der geschrift nút die ir nuo hant. Aber ir sollent wissende sin 
das ich alse gar vernúnftig was, wenne ich mich zuo miner richen sin- 
nerichen vernunft kerende was, so wissfent das ich danne grosse ding 
in der sinnelichen vernunft begreif. Und wissent das es zuo einer zit 
beschach das mir in mine sinneliche riche vernunft soliche ding vielent, 
das ich gedenckende wart: du hest alse gar vil grosser sinnelicher 
vernunft, und es moehte wol beschehen, kertest du dich mit grossem 
erneste darzuo, villihte kemest du alse hohe mit der vernunft, das du 

wol moehtest gottes ettewas begriffende werden. Aber herre der meister, 
zuo stunt do ríiir dirre inval wart, do merkete ich zuo stunt wol das es 
valsch was, und des tufeis rot was; und sprach zuo stunt: Du boeser 
túfel, was rotes hest du mir ingetragen, du valscher rotgebe? Und 
hettent wir einen solichen got den men mit der sinnelichen vernunft 
begriffen moehte, umb einen solichen got gebe ich nút eine slehe. Nuo 
harnach zuo einer andern zit wart in einer naht, do ich mine mettin' 
betten wolte, doviel ein grossebegirda in mich, also das ich sprechende 
wart : Ach, barmhertziger got, und were es din wille das du mich 
denne ettewas liessest befinden, das úber alie mine sinneliche vernunft 
were. Aber zuo stunt do ich dis getet, do erschrag ich gar sere abe 
dirre hohen grossen begirden, und wart do sprechende : Ach, min got 
und min herre, vergip mir dis, wanne mir ist von aliem grunde mins 
hertzen gar leit das ich dis geton habe, und das ich armer wurm mir 
das getorste gelossen in min hertze kummen, das ich getorste gedencken 
und begeren noch einer solichen grossen hohen gnodenricheri goben, 
und ich wol an mir selber bekennende bin das ich alse gar snoede, 
und alse gar gebresthaftig bin, und ich wol ouch bekennende bin 
das ich nút alie mine zit dich geminnet und gemeinet habe alse ich 
solte, und, lieber herre, und dir alse gar undancber in allen sachen bin 
gesin; darumb duncket mich nút das ich wirdig bin das mich das 
ertrich sol tragen, und das denne ein soliche grosse hohe gnodenriche 
begirde getorste ufston in mir; darumb so muos es mine nature dirre 
lichome arnen und zuo sure werden. Und nam do und tet min gewant 
abíe mir und Sluog mich do selber das das bluot von mir abe ran. Nuo 
do dise wort in hertze und in munde gewertent uiitze gegen dem tage 
in bluot rerende, was beschach do? Es beschach das min kemmerlin vol 
klores liehtes wart, und in dem sclben liehte do kam ich von mir 
selber, also das ich die selbe zit aller miner sinnelicher vernunft die 
zit beroubet was, aber mich duhte die stunde gar kurtz. Und do ich 
wider zuo mir selber gelossen wart, do befant ich ein gros úberna- 
túrlich wortzeichen das ich wol mit sant Peter moehte gesprochen 
haben : Herre, hie ist guot sin. Wanne wissent, herre der meister, das 
ich inderselben kurtzen stunden me worheitmit grosseme liehtricheme 
unterscheide befant, me denne ir und alie lerer mir untze an den 
iúngesten tag iemer mit dem munde kundent oder moehtent geleren 
noch gesagen. Nuo, herre der meister, ich habe úch nuo zuo dirre zit 
alse es noch umb úch stot gnuog geseit. — Do sprach der meister: 
Gebe dir got zuo redende, das liesse ich guot sin, wanne wissent, lieber 

sun, das ich dich gar geme gehoeret habe. Lieber sun, nuo tuo es 
lúterliche durch got und lo mich nút^ du blibest hie bi mir. Und 
were es das du zeregeltes nút hettest, solte ich denne ein buoch 
darumb versetzen, ich wil dir darumb helfen das du hie blibest. — Do 
sprach der man^ Ruolmans geselle : Das lone úch got ; aber ir sollent 
wissen das ich uwers guotes nút bedarf noch keins liplichen guotes^ 
wanne got der het mich sinen schaffener gemant, und ich habe dis 
liplichen guotes noch wol fúnf tusent guldin die gottes sint, und 
vvuste ich wo men die bedorfte oder wo sú got haben wolte^ do gebe 
ich sú hin. — Do sprach der meister : Lieber sun, so bist du eins gar 
grossen herren schaffener; lieber sun, mich het das wort ettewas froe- 
mede das du sprichest, ich und alie lerer kundent dich untze an den 
iúngesten tag nút alse vil mit dem munde geleren^ alse du uf eine 
stunde geleret wúrde. Nuo sage mir 3 nuo ist doch die geschrift us dem 
heiligen geiste kummen. — Do sprach der man, Ruolmans geselle : Das 
ist wor^ und ist unser cristingloube; aber, herre der meister, ich 
verbúnne úch das ich úch alse vil geseit habe, und ir noch alse gar 
kintliche redende sint; nuo sagent mir, herre der meister, ich wil úch 
nuwent eins frogen: kúnnent ir mir das mit allen eweren sinnen 
durch die geschrift oder one die geschrift bewisen, so wil ich úch von 
gottes wegen tusent guldin darumb geben. — Do sprach der meister : 
Nuo sage ane, was wilst du frogen ? — Do sprach der man, Ruolmans 
geselle : Nuo, sagent mir, kundent ir mich gewisen unde geleren wie 
ich einen brief eime heiden gar verre in die heidenschaft geschriben 
kunde alsoliche sproche die der heiden verston und geksen kunde, 
und ouch der brief also wúrde stonde das der heiden zuo cristenem 
gloúben keme? — Do sprach der meister: Das sint soliche werg die 
gehoerent dem heiligen geiste zuo; sage mir, lieber sun, ist das ge- 
schehen und weist du darumb, so bitte ich dich das du mir sagest wie 
es zuoging oder in weler wise es beschach und ob es dir selber be- 
schehen ist. — Do sprach der man, Ruolmans geselle : Herre der 
meister, ich bin es nút, aber der heilige geist wúrkete es durch mich, 
und do were gar vil von zuo sagende, es wúrde zuo gar lang, solte men 
es alies sagen, men hette wol ein gantz buoch vol dervon zuo schribene. 
Aber ich will úch wol ein lútzel wenig dervon sagen, do inne ir wol 
des sinnes ein teil verstont. Ich wil úch sagen, der heiden der was gar 
ein guothertziger gar gerehter heiden, und ruofte zuo vil ziten uf zuo 
himele, und ruofte den an der in unde alie creaturen beschaffen hat, 
und sprach : Schoeppfer aller creaturen , ich bin in disem lande und in 

disem glouben geborn; so hant juden einen andern gelouben, so hant 
cristenlúte einen andern gelouben. Nuo, der herre der obe uns ist 
und alie creaturen beschaffen hat, ist kein ander gloube besser denne 
der gloube do ich inne geborn bin? das bewise mich in weler wise du 
wilt das ich es glouben mag, so wil ich gehorsam sin. Und were es aber 
das dú mich des nút bewisetest, und stúrbe ich denne in mime glouben, 
und ich keinen bessern gelouben weis, und were denne ein anderre 
gloube besser und hettest du mich es denne nút bewiset, so hettest 
du mir doch gar unrehte geton. Herre der meister, also wart diseme 
heiden ein brief durch mich geschriben das er zuo cristeme glouben 
kam. Und schreip mir einen brief herwider umb, und wie es ime er- 
gangen were, und stunt der brief in alse guoter tútscher zungen ge- 
schriben das ich in rehte wol gelesen kunde. Herre der meister, hie 
were gar vil von zuo sagende ; es ist nuo gnuog, ir merkent nuo den 
sin wol. — Do sprach der meister : Got ist ein wunderer in allen 
sinen goben, und, lieber sun, du hast mir gar vil und manigerhande 
froemede ding geseit. — Do sprach der man, Ruolmans geselle : Ich bin 
ettewas voerh tende das ich úch ettewas zuo vil geseit habe, wanne ich 
bin ettewas wol bekennende das ich úch ettewas geseit habe das úch 
noch ettewas in uwerre naturen verdrússet; und ist das dovon ich ein 
leye bin, und ir ein grosser meister der geschrift sint, und ich denne 
alse gar vil worte in lere wise zuo úch gesprochen habe, das magkume 
sin, úch verdrússet iemer ettelich wort. — Do sprach der meister: 
Lieber sun, sol es denne one zorn sin,. so wil ich dir sagen was mich 
verdrússet. — Do sprach der man, Ruolmans geselle : Jo, sagent an 
froeliche. — Do sprach der meister : Ach lieber sun, ich mag es nút 
geloeken ; es verdrússet mich in der naturen das du ein leye bist und 
ich ein pfaffe bin und du mich leren solt, und das kan ouch noch nút 
usser miner naturen kummen, das du zuo mir spreche ich were ein 
phariseus. — Do sprach der man, Ruolmans geselle : Hant ir nút me 
bresten in uwerre naturen, herre der meister, gegen mir? — Do sprach 
der meister: Nein ich weis nút me. — Do sprach der man, Ruolmans 
geselle: Soll ich úch denne mit urlobe dise zwo sachen bescheiden? — 
Do sprach der meister: Jo lieber sun, do bitte ich dich umb das du es 
durch got tuost. — Do sprach der man, Ruolmans geselle: Nuo sagent 
mir, lieber herre der meister, wie kam es oder wer tet es das die liebe 
sancte Katherine, do sú ein iungfrowelin was kume vierzehen ior alt, 
das su do wol fúnftzig der aller besten meister úberkam und úber- 
rette, das sú darzuo gewillekliche in den tot gingent? Sagent mir, 

herre der meister, wer wirkete dis und wer rette dis das dis iung- 
frowelin dise grossen meister alie úberwant? — Do sprach der meister : 
Das tet der heilige geist. — Do sprach der man, Ruolmans geselle : Ge- 
loubent ir aber das der heilige geist noch den selben gewalt habe den er 
ouch do hatte? — Do sprach der meister: Jo ich, wanne ich gelou be es 
alzuo mole wol. — Do sprach der man , Ruolmans geselle : Warzuo 
geloubent ir denne ouch nút das der heilige geist durch mich armen 
súnder zuo úch reden mag? Er rette doch die worheit durch Cayphas, 
der ouch eiri súnder was; und wissent, wellent ir die rede die ich mit 
úch rede alsus von mir ufnemen, so wil ich mich hueten mit úch zuo 
redende. — Do sprach der meister: Das tuon nút, ich wil mich dran 
bessern. — Do sprach der man, Ruolmans geselle : Herre der meister, 
ir sprechent ouch, es verdriesse úch in uwerre naturen das ich zuo úch 
sprach, ir werent ein phariseus; do ich das sprach, do beschiet ich úch 
dozuomole drus domitte ir wol ein benuegen soltent han gehaben; und 
das hant ir nút geton; so wil ich úch nuo noch me bescheiden das ir 
noch me dran schuldig sint wenne ich úch dozuomole seite; herre der 
meister ir wissent wol, das unser herre sprach: Huetent úch vor den 
phariseen , wanne sú legent úch swere búrden uf uwere helse, aber mit 
irme minsten vinger ruerent sú es nút ane; herre der meister, luogent 
zuo úch selber, ir hant uns an dirre bredigen vier und zwentzig stúcke 
uf unser helse geleit und sint ir sú ouch gar lútzel und wenig anrue- 
rende; so sprach unser herre ouch zuo einen ziten: Huetent úch vor 
den phariseus, was sú úch sagent, dem soellent ir volgen, aber iren 
wercken soellent ir nút nochvolgen. — Do sprach der meister: Unser 
berre sprach dise wort zuo einem mole. — Do sprach der man, Ruol- 
mans geselle : Do lit nút vil an, er sprach sú iemer; herre der meister, 
nuo luogent zuo úch selber und besehent ob ir uns nút gar vil guoter 
grosser lere geseit habent, aber wie vil ir an dem lebende und an den 
wercken hant, das weis got wol und ir selber; aber alse es noch stot 
umb úch, so volge ich gerne uwerre lere noch, aber uwerme lebende 
volgete ich gar ungerne noch. Nuo luogent zuo úch selber ob ir vor 
den ougen gottes nút ein phariseus geheissen sint, aber doch nút der 
boesen valschen phariseus einer, die in die ewige helle gehoerent. — Do 
sprach der meister: Ach lieber sun, ich enweis was ich me reden sol, 
wanne das ich wol bekennende bin das ich ein súnder bin, und ich 
wil nuo min leben umbkeren unde bessern und solte ich darumb ster- 
ben; und lieber sun, ich mag nút lenger beiten, ich bitte dich das du 
es lúterliche durch got wellest tuon und mir nuo rot wellest geben wie 

ich min leben anegevohe, und mich wisest und lerest wie ich kumme 
zuo der aller groesten hoehesten vollekummenheit do der mensche in der 
zit zuo kummen mag. — Do sprach der man, Ruolmans geselle: Lieber 
herre, des zúrnent nút, wanne wissent, es ist úch ettewas muelich zuo 
rotende, wanne alse uwer leben nuo schinende ist und alse ir es untze 
her broht hant, das ist anzuosehende wie es rehte uwer wesen worden 
ist; und wissent ouch, uwerre naturen mueste ettewas we beschehen, 
were es das ir uwer alte wise soltent verlieren und abelossen, und dar- 
zuo so múgent ir fúnftzig ior alt sin. — Do sprach der meister : Also 
mag es wol sin, aber der mensche der zuo der hindersten zit kam , dem 
gap men sinen vollen lon und gap ime ouch einen pfenning; ich wil 
dir sagen, lieber sun, ich habe mich des beroten und habe es alse gar 
in min hertze gesetzet, und wusste ich fúr wor das ich drumbe sterben 
solte, ich wil mit der helfe gottes min leben umbkeren und besserende 
sin, und wil mins betrogenen sinnelichen vernúnftigen eigin natúrlichen 
willen usgon und urlop geben, und wil nuo mit der helfe gottes noch 
dime rote leben, und bitte dich das du es durch got tuost und mir es 
nút lenger verziehest und mir zuo stunt sagest und wisest und lerest 
wie ich es anegevohe, wanne wissest ich mag nút lenger beiten. — Do 
sprach der man, Ruolmans geselle : Lieber herre der meister, sider ir 
die gnode nuo von got habent das ir úch nuo wellent demuetigen und 
underwerfen und boegen under eine arme snoede creature, wie das si, so 
soellent wir gotte die ere geben, des sú ouch ist; herre der meister, sider 
ich úch nuo usser gotte roten sol, so wil ich in zuo helfe nemen und 
wil úch usser goettelicher minne roten und wil úch anevohen zuo le- 
rende alse men die kint anevohet zuo lerende, und wil úch eine letze 
geben die men den kinden zuo dem aller ersten git, und das ist die 
oeberste zile, die drie und zwentzig buostaben : 

A. Ane súílent ir vohende sin ein reines guotes goetteliches leben. 

B. Boeses súllent ir miden und guotes derfúr tuon. 

C. Cymmeliche und messikliçhe in allen dingen leren das mittel halten. 

D. Demuetikliche ussewendig und indewendig in allen dingen leren 

halten. 

E. Eygen wille súllent ir zuo grunde leren gotte lossen. 

F. Feste mit steteme erneste an got und in gotte leren zuo blibende. 

G. Gehorsam und gewillig zuo allen goettelichen dingen. 

H. Húnder sich nút widerumb der welte und der naturen nochsehen. 
I. Indewendig ime hertze leren betrahten und gedenken noch guoten 
und goettelichen dingen. 

K. Kuene und starg zuo widerstonde des fleisches und des tufeis beko- 

rungen. 
L. Lewikeit leren mit kraft úberwinden. 
M. Minne zuo gotte und zuo uwerme ebenmenschen súllent ir leren 

haben. 
N. Niemans nút begern es si was es welle oder in wele wise es welle. 
O. Ordinieren und keren alie ding zuo dem besten. 
P. Penitentie, kummet die von gotte oder von den creaturen, die súl- 
lent ir gewillenliche enpfahen. 
Q. Quit súllent ir alie die sagen die úch ie kein leit geton hant. 
R. Reinikeit libes und gemuetes súllent ir leren haben. 
S. Senftmuetikeit súllent ir in allen dingen leren haben die eht guot 

sint. 
T. Truwe und worheit súllent ir zuo allen menschen haben. 
U. Ubermosse, es si in wele wise es welle, das súllent ir leren abetuon 

und abelossen. 
X. Cristo 1 sime lebende und siner lere alie zit noch zuo gedenkende 

und der noch leren leben. 
Y. Ynser frowe bitten das sú úch helfe das ir dise letze wol lerende 

werdent. 
Z. Zemmen uwer nature das sú lere in allen dingen friden haben die 

got getuot. 

DAS DIRTE CAPITEL. 

Nuo der herre der meister, nement dise kintliche letze von gotte. — 
Do sprach der meister : Dise letze mag wol kintliche heissen, aber sú 
ist gar menlich. Aber wie das si, so wil ich sú mit der helfe &ottes áne- 
vohen. Nuo sage mir lieber sun, wie lange wilt du mir zit geben das 
ich dise letze gelert sol haben? — Do sprach der man, Ruolmans ge- 
selle : Nement fúnf wochen auo den fúnf minnezeichen zuo eren das ir 
sú wol lerende werdent, und ir súllent uwer selbes schuolemeister sin. 
Und wenne es beschiht das ir an diseme buostaben eime velent, also 
das ir in nút geleret hant, so súllent ir úch selber usziehen und súllent 
úch selber slahen. — Do sprach der meister: Lieber sun, ich wil ge- 
horsam sin und wil es tuon. — Also do dis wol ufFe drige wuchen ge- 

1 Xrõ , die gewõhnliche Abkúrzung. 

stunt, do sprach der man, Ruolmans geselle, zuo dem meister : Lieber 
herre, wie stot es umb úch? — Do sprach der meister: Lieber sun, du 
solt wissende sin das ich in disen drigen wochen me geslagen bin umb 
dise lere denne ich alie mine tage ie geslagen wart umb alie die lere 
die ich ie getet. — Do sprach der man, Ruolmans geselle : Lieber herre, 
wie stot es aber nuo umb úch? Hant ir dise buostaben út bi geleret? 
— Do sprach der meister : Es ist guot , ich nime es von gotte wol fúr 
guot, und, lieber sun, ich bitte dich das du mir me sagest und fúrbas- 
ser lerest. — Do sprach der man, Ruolmans geselle : Herre der meister, 
ir wissent doch selber wol das man nieman fúrbas mag geleren, ime 
sint denne die drie und zwentzig buostaben vor bekant. — Do sprach 
der meister : Lieber sun, spreche ich das sú mir wol bekant werent und 
sú alie wol kunde, so seite ich nút wor und lúge. — Do sprach der 
man, Ruolmans geselle : Lieber herre, so lont es rehte also ston untze 
an die zit das ir sú wol gelerent. — Hernoch wart aber wol úber drige 
wochen. Do sante der meister selber noch diseme manne, und sprach 
zuo ime : Lieber sun, frowe dich mit mir, mir ist wie ich mit der helfe 
gottes dise drie und zwentzig buostaben wol kúnne und sú wol geleret 
habe, und wilt du, ich wil dir dise letze lesen das du sú hoerest. — Do 
sprach der man, Ruolmans geselle : Nein, herre, ich wil mich geme 
mit úch frowen und wil úch wol gelouben das ir sú kúnnent. — Do 
sprach der meister : Lieber sun, wissest das es mir ettewas gar sur ist 
worden, und lieber sun, ich bitte dich das du mich nuo fúrbas leren 
wellest. — Do sprach der man, Ruolmans geselle: Lieber herre, ich 
kan úch nút fúrbas geleren; wil aber got úch fúrbas durch mich geleret 
haben, so wil ich gerne sin armes gezowelin sin, durch das er wirken 
mag was er wil. Herre der meister, ich wil úch roten usser goettelicher 
minnen und usser cristenlicher bruederlichen truwen; und wer es aber 
das es beschehe das úch beschehe alse dem iúngelinge beschach zuo dem 
unser herre sprach : gang und verkouf alies das du hest, und gip es den 
armen und volge du mir noch, beschehe úch das, herre der meister, do 
wil ich keine schulde ane haben. — Do sprach der meister : Lieber sun, 
des darft du one sorge sin, wanne wissest was mir darumb beschehen 
sol des habe ich mich verwegen; wanne wissest, ich wil gotte unde dir 
volgen und gehorsam sin. — Do sprach der man, Ruolmans geselle: 
Herre der meister, sider ir nuo alse gar kuene verwegen wellent sin, 
so wil ich úch usser goettelicher minnen roten, das ir uwerme orden 
und uwern oebersten gehorsam blibent, wanne es mag gar kume gesin, 
súllent ir den gerehten nohern weg gonde werden, ir muessent getrucket 

und getrenget von uwerme orden werden; und wenne ouch das beschiht^ 
so wurt uwer sinneliche nature gar wite gedenckende an den bobest und 
ouch anderswer^ in der meinungen das sú sich gerne von dem krútze 
lidigete^ und das sol nút sia, ir súllent demuetikliche gehorsam bliben^ 
und súllent liden^ was druf vellet; wanne wissent, ir muessent des 
selben. weges durch, und alse unser herre dem iúngelinge ouch riet; 
wanne wissent^, ir muessent uwer crútze uf úch nemen^ und muessent 
dem bilde unsers herren ettewas nochgonde werden in rehter geworer 
grosser getultiger demuetikeit, und muessent alie uwer bilderiche sinne- 
liche stoltze vernunft die ir durch die geschrift hant abelossen_, und 
súllent ouch zuo disen ziten nút me studieren noch bredigen; und ir 
súllent úch nuo gar einveltikliche und gar sleht gegen uweren bihtesú- 
nen und doehtern halten; und wenne sú gebihtent^ so súllent ir zuo 
stunt von in gon und keine rede me mit in haben noch keinen rot me 
geben ; und ir súllent sprechen , ich wil e leren das ich mir selber rot 
kúnne geben 3 und wenne ich das gelere^ so wil ich úch denne ouch 
gerne leren; sprichet men denne 3 wenne ir me bredigen wellent_, so 
sprechent ir wol mit worheite das ir nuo unmuessig sint; also lidigent 
ir úch und entslahent úch der lute. — Do sprach der meister : Lieber 
sun^ sol ich das tuoa, so habe ich doch nút me zuo tuonde_, was sol ich 
denne tuon? — Do sprach der man^ Ruolmans geselle: Ir súllent in 
uwere zelle gon und súllent uwere zit lesen^ und súllent sú helfen sin- 
gen so ir moegent, und súllent tages uwer messe haben so ir moegent; 
und was úch denne zites hie úber blibet^, so súllent ir das bilde unsers 
herren und sin leben fúr úch nemen, und trahtent denne wie alies uwer 
leben dargegene ist gesia, und gedenkent denne an uwer verlorne zit do 
ir úch selber inne hant geminnet, und wie gar kleine uwer minne ist 
gesin gegen ime und wie gar gros sine minne ist gesin gegen úch; und 
in disen dingen súllent ir demuetikliche studieren. Sehent ^ so múgent 
ir wol zuo ettewas geworer demuetikeit komen und múgent úch ouch 
wol hiemitte uwer alten wisen abevallende werden. Wanne es denne 
beschiht das die zit kummet alse sú got wol weis^ so nimet úch got und 
machet úch got einen nuwen menschen, und das ir ouch denne in gotte 
ein anderwerbe geborn mensche werdenf. Aber ir soellent wissen, obe 
das beschiht das dise geburt beschiht^ so muessent ir e verkouffen alies 
das ir hant und gotte demuetikliche ufgeben was ir in uwerre sinneri- 
chen stoltzen wisen habende sint^ es si in der geschrift oder one die ge- 
schrh% es si in was wise es welle, do úch ere dirre welte moehte von 
ufstonde werden oder úch lúste dervon moehte werden^ soliche lúste 

die ir vormoles mit eigenschaft in der naturen besessen hettent, die 
muessent ir alies sament abelon und demuetikliche mit der lieben sancte 
Marien Magdalenen demuetikliche fúr die fuesse vallende sin ; und alie 
die ding die hie geseit sint, do muessent ir abesterben und durchster- 
ben. Nuo wissent, herre der meister, und ist es das ir dis anevohende 
werdent, so wissent so ist es zuo gloubende das der ewige himelsche 
vatter es denne mit luste werde anesehende sin, und ist ouch denne zuo 
gloubende das er ouch denne nút enlot er tribe úch fúrbas, darumb das 
ir ettewas bas beweret werdent und bas gelutert werdent also das golt 
in dem fure. Und mag wol beschehen das er úch wurt schenkende den 
minne schang ein teil den er simelieben einerbormen súne schenkende 
was; die meinunge ist das es wol beschehen mag das er úch schenkende 
wurt das alies uwer tuon und lon und alies uwer leben ettewas verah- 
tet und vernútet wurt , und alie uwere bihte súne die werdent von úch 
gonde werden, und werdent gedenkende werden, ir habent uwer reh- 
ten sinne nút me, und uwer selbes heimelichen geselle und darzuo das 
merre teil aller uwerre brueder die in dem closter sint werdent sich «alie 
stossende abe uwerme lebende, und zuo samene werdent sú sprechende 
werden, ir habent úch einer froemeden seltzenen wisen anegenommen 
do inne ir me denne halbes zuo eime toren worden sint. Herre der 
meister, wenne úch dise ding anevallende sint, so nút erschreckent, so 
frowent úch, wanne uwer heil das nahet sich; aber wissent, es mag 
nút anders sin, uwer nature muos sin ettewas ^erschrecken und krang 
werden; und hie abe súllent ir ouch nút erschrecken, ir súllent gotte 
wol getruwende sin, so lot er úch ouch nút. Herre der meister, es ist 
zuo gloubende das es gar kume moege ergan so ir in diseme trucke und 
in diseme getrenge werdent sinde, úch werde zuo ettelichen ziten in- 
vallende werden , das ir vil lihte got werdent bittende und ouch das ir 
begerende werdent das úch got ettewas úbernatúrliches trostes gebe und 
úch ettewas suesses trostes liesse befinden ; lieber herre, ist es das úch 
dis beschiht, so súllent ir gewarnet sin; wanne wissent, es kummet nút 
von gotte, es kummet das noch ettewas hochmuetikeit verborgen lit in 
uwerre naturen. Es ist gar ein gros ding wie der mensche iemer getar 
gedencken das er getar einer solchen grossen úbernatúrlichen goben an 
got muoten ; herre der meister, were es das es beschehe das ir einer so- 
lichen grossen begirden in úch gewar wúrdent, zuo stunt so das be- 
schehe so soltent ir úch mit alter uwerre kraft weren und wider sin, 
und soltent úch underwerffen in einer grossen underworfenen demue- 
tigen gelossenheit, und soltent demuetikliche mit munde und mit her- 

tzen sprechende sin und soltent sprechen : Ach min herre und min got, 
mir ist zuo grunde mins hertzen leit das mir inkummen istoder getar 
soliche grosse hohe begirde in min hertze kummen _, wanne ich wol be- 
kennende bin, das ich sin gar alzuomole unwirdig bio, und ich bin nút 
wúrdig das mich das ertrich tragen sol; herre der meister., so ir dise 
wort mit munde redende sint, und were es denne das sú úch noch 
denne nút in dem hertzen gantz werent, erschreckent nút zuo sere und 
setzent úch selber eine buosse uf úch selber alse dicke es beschiht mit 
einer ruoten zuo slahendej und were es das es nút wolte helfen und nút 
abe wolte gou, so haltent es fúr eine bekorunge und lident es alse lange 
alse es got haben wil. Herre der mfoster, ist es nuo das ir dise ding 
anevohen wellent und ouch tuon wellent^, so wissent das úch alies das 
in der zit ist nút mag gehelfen denne eine zuo grunde grosse demuetige 
i gotte gelossenheit in allen sachen, es si sure oder suesse, es tu o wol 
oder we, also das ir mit worheit sprechen múgent : ach min herre und 
min got., were es denne din wille das ich in diseme lebende in diseme 
getrenge untze an den iúngesten tag leben solte, noch denne so wolte ich 
dir nút abegon, ich wolte stete an dir bliben. Herre der meister, nuo 
bin ich in der gnoden gottes wol bekennende das ir in uwerme her- 
tzen gedenckende sint, das dis gar eine swere harte rede ist die ich nuo 
zuomole mit úch geret han, und dovon nam ich vorhin urlop, were es 
das ir hinder úch wúrdent gonde, also der iúngeling tet, das ich denne 
keine schulde dran haben wolte. — Do sprach dermeister: Ich habe 
noch in mime hertzen das mich dise rede eine herte rede dunket. do 
seist du rehte wor an. — Do sprach der man, Ruolmans geselle : Ir bo- 
tent mich das ich úch wisete und seite wie man zuo dem nehsten keme 
do der mensche in der zit zuo kummen moehte; nuo weis ich keinen 
sicheren weg denne dem geworen bilde noch zuo gonde; aber, herre der 
meister, ich rote úch das ir úch nement eine zit zuo berotende, und be- 
rotent úch wol, was úch denne got git zuo tuonde, das tuont. — Do 
sprach der meister : Das wil ich tuon und wil luogen obe ich mich sel- 
ber mit der helfe gottes muge úberwinden. 

Nuo noch dirre rede wart an dem núnden tage, do santedirre meister 
noch diseme man und sprach zuo ime : Ach lieber sun, was habe ich 
grosser martel und stritendes und vehtendes tages und nahtes in mir 
gehebet, ebe das ich mit der helfe gottes darzuo kummen bin das ich 
den túfel und min selbes nature úberwunden habe, und habe ouch nuo 
von der gnoden gottes gantz und gar in mir das ich nuo ein kuene 
gemuete und ein gantz verwegen gemuete gewunnen habe, also das 

ich mit der helfe gottes froeliche nuo anevohen wil und ouch veste 
und stete dran bliben wil; wie we miner naturen beschehen sol, so 
muos sú es doch mit der helfe gottes liden. — Do sprach der man, 
Ruolmans geselle: Herre der meister, sint ir die wort noch geden- 
ckende die ich do zuo mole mit úch rette? — Do sprach der meister : 
Lieber sun, an stat do du von mir keme do schreip ich sú von worte 
zuo worte an. — Do sprach der man, Ruolmans geselle : Herre der 
meister, das ir dis kuene verwegene gemuete in gotte funden habent, 
das wissent das ich des von grunde mins hertzen fro bin, und gúnne 
es úch rehte alse wol alse mir selber; nuo vohet rehte in dem nammen 
gottes ane. • 

Und nam urlop und ging hinweg. Nuo dirre grosse meister der 
ving dise ding an und lies zuostunt alies das abe das er geheissen was 
und ime geroten was. Nuo beschach es ebe das ein ior volles uskam, 
das der meister alse unwert in dem closter was worden alse wert er 
vormoles ie gewesen was, und darzuo ouch andern sinen heimelichen 
frúnden und allen sinen bihtelúten, und wurdent ime alie sine frúnt, 
heimeliche und unheimeliche, alse gar froemede alse obe sú in nie ge- 
sehen hettent; und dies geriet siner naturen we tuon, und das houbet 
das geriet ime vaste krang werden, und des entsas er sich ouch aller- 
meist. Der meister sante noch dem manne und huop an und seite ime 
alie ding wie es ime ergangen was und wie vaste er sin krankete an 
aller siner naturen, und sprach súnderlingen das houbet, des bin ich 
aller úbelest erschrocken. Do sprach der man, Ruolmans geselle : Ir 
súllent nút erschrecken, ir súllent úch demuetikliche gotte lossen 
und wol getruwen, wanne wissent, es gefellet mir wol und -es stot 
wol umb úch und wurt noch bas umb úch stonde werden; herre der 
meister, nuo wissent ir selber wol, wer uffe den gerehten weg kum- 
men wil und die gewore strosse gon sol, der mifos iemer durch ettewas 
lidendes dem geworen bildener ettewas nochgonde werden. Herre 
der meister, nút erschreckent, lont úch gotte, wanne wissent, mir be- 
schach ouch also; und ir súllent heimelich, die wile ir in disen din- 
gen sint, mit guoter spise der naturen zuo helfe kummen; und mir 
wart eine búhsse mit wurtzen gemaht, die sterkete mir das houbet, 
alse wil ich úch ouch eine heissen machen; aber wissent, ich lies mich 
alie zit mit libe und mit der selen gotte das er domitte tete was er 
wolte. — Do sprach der meister: Du heissest mich doch anders und 
sprichest, ich súlle mir selber mit guoter splse zuo helfe kummen. ' — 
Do sprach der man, Ruolmans geselle : Herre der meister, men sol 

got nút versuochen ; diewile ir in disen dingen in dirre krangheit 
sint/so gan úch got wol das ir der naturen und súnderlingen dem 
houbte zuo helfe kumment. Nuo lieber herre der meister^ nuo nement 
got zuo eime helfer und gont nuwent fúr úch und gont froeliche, und 
lont úch gotte in allen dingen gar ai zuo grunde in geworer grosser 
zuo grunde demuetikeit, und getruwent gotte und wartent der gnoden 
gottesy was denne got von úch haben wil^ es si sur oder suesse, das ir 
dem mit siner helfe gnuog sint. Lieber herre^ ich bitte úch das ir es 
durch gottes willen wellent tuon, und es nút fúr úbele habent wanne 
ich von einer ernestlichen sachen wegen enweg muos; aber were es 
das es beschehe das ir nút abe woltent* sin das ir mich haben woltent, 
so schickent an die stat zuo mir^ do wil ich mich lossen vinden ; aber 
kúndent ir úch geliden one aller creaturen behelf, das were das ne- 
heste. — Do sprach der meister : Ach lieber sun, nút rede also^ wanne 
wissest, ich mag din die lenge nút enbern; wissest^ es ist mir ein gros- 
ser trug und ein gros liden das du nuo von mir varn wilt ; aber sider 
du meinest es si eine soliche grosse ernestliche sache die got aneget^ so 
sol ich mich dinne lossen und liden so ich aller lengest mag. — Do 
sprach der man, Ruolmans geselle : Herre der meister^ sider ir nuo in 
der geischeln der ruoten gotes sint und úch darin mit willen geben 
hantj so wissent so sollent ir in bescheidenheit leben unde úch selber 
rehte tuon, und lont ich nút turen; und dovon ir nuo von den crea- 
turen gelossen sint, ist es denne das ir út bedoerfende werdent, so ver- 
setzent buecher fúr àlse vil alse ir bedoerfent, und mit núte verkouf- 
fent keins zuo eigin^ wanne ich versihe mich das ir sú noch vil wol be- 
doerfende werdent. 

Also nam der man urlop und schiet dannan; alse wurdent dem 
meister die ougen úbergonde. 

DAS VIERDE CAPITEL. 

Nuo do sich der meister wol uffe zwey ior in gar grossen bekorun- 
gen und in grosser versmehte aller siner guoten frúnde und in grosser 
armuot, also das er siner buecher ein teil mueste versetzen, und ouch 
in gar grosser krangheit in aller siner naturen in grosser demuetikeit 
erlitten hatte^ do beschach es des selben nahtes alse sant Paulus bekert 
wart, das in der selben naht in do anevallende wart die aller groeste 
gruwelicheste bekorunge die man erdencken kan oder mag ; und der 
wart er súnderlingen in aller siner naturen alse gar krang, also das er 

nút zuo mettin moehte kummen^ und er bleip also sitzende in siner 
zellen und lies sich rehte zuo grunde gotte in gar grosser demuetikeit 
und one aller creaturen trost und behelf ; und do er in dirre grossen 
krangheit was, do wart er ouch gedenckende an das liden unsers her- 
ren und an sine grosse minne die er zuo ime geúbet hette, und wart 
do sin selbes leben dargegen schetzende und wart gedenckende wie gar 
kleine es were und wie gar kleine minne er gehebet hette wider siner 
grosser minnen; und viel ime do ein gar grosser ruwe in umbe alie 
sine verlorne versumete zit, und wart mit munde und mit hertzen 
sprechende: Ach barmhertziger got, erbarme dich durch diner gna- 
denlosen erbermede willen úber mich armen súnder, wanne ich nút 
wúrdig bin das mich das ertrich tragen sol. Also in disen worten und 
in disen gedencken wart^ do hoert er alse sitzende und schoene 
vvachende mit sinen liplichen oren das ein stimme der er nút ersach 
sprechende was : habe nuo dinen friden und getruwe gotte der uf er- 
trich in menschlicher naturen wonende was^ welen siechen er zuo dem 
libe gesunt mahte den mahte er ouch an der selen gesunt. An stat do 
dise wort nuwent wurdent gesprochen, do kam ich von miner sinne- 
lichen vernunft und ich enwuste nút wie oder wo oder was es was oder 
w T ar ich gezogen wart ; aber do ich w T ider zuo mir selber gelossen wart, 
do befant ich in mir selber das ich in aller miner naturen einer nuwen 
grossen kraft und einer starken froelichen kraft gewar wart^ das ich 
soliches dinges bi allenminen ziten nie mer gewar wart, und befant ouch 
grosse liehtriche underscheide in mir der ich gar fro was und die mir 
vormoles alzuomole unbekantworent^ und mich namgros wunder wie 
es mir ergangen were^ und gedohte in mir selber : du kanst dich nút 
vollen wol hie us gerihten, du solt rehte noch dem manne dime guoten 
frúnde senden und solt ime dise ding sagen. 

Der maa, Ruolmans geselle, was gehorsam und kam. Der meister 
huop ane und seitç ime alie wise rehte also wie es ime in allen dingen 
ergangen ist. Do sprach der man^ Ruolmans geselle : Dise mere habe 
ich von grunde mins hertzen gerne gehoeret; herre der meister, ir súl- 
lent wissende sin das ir nuo erst die gewore grosse gnode in gotte 
funden habent^ und súlbnt ouch wissende sin das ir ouch nuo erst 
noch den oebersten kreften rehte berueret worden sint; und ir súllent 
ouch wissende sin, alse úch vormoles der buostabe toetende was, alse 
machet er úch nuo lebendig, wanne die heilige geschrift kummen ist 
usser dem heiligen geiste, und sider ir nuo von der gnoden gottes das 
lieht des heiligen geistes enpfangen hant, und ir ouch denne darzuo 

die heilige geschrift habende sint, so wissent das ir nuo ein gar gros 
teil vor habende sint, und úch werdent nuo vil dinges gelútert und 
bekant durch die geschrift werdende, die úch vormoles unbekant 
worent. Herre der meister, ir súllent wissende sin das ir selber und 
ouch andere grosse pfaffen in der geschrift irre gangen sint, wanne die 
geschrift ist an manigen enden anezuosehende wie sú rehte alzuomole 
wider einander si ; der es denne in dem- liehte der gnoden des heiligen 
geistes anesehcnde wurt, alse ir es nuo anesehende werdent, so werdent 
ir anesehende das es alies eins ist; und ir werdent nuo erst rehte wise 
in der geschrift werden, und werdent nuo erst dem geworen bilde et- 
tewas gereht nochgonde werden, und súllent nuo wider anevohen zuo 
bredigende und uwern ebenmenschen zuo wisende und zuo lerende ; 
und es ist nuo die zit kummen das ir uwere guoten buoch herwider 
fúr súllent suochen, wanne wissent, eine bredige wurt nuo nutzberre 
und werdent me menschen dervon gezogen denne es vormoles von hun- 
dert werent beschehen, wenne die wort die ir nuo redende werdent, die 
werdent gonde usser eime lutern reinen vasse, und die selben wort ouch 
nuo einer luteren reinen minnenden selen gar enpfegliche werdent 
sinde. Und wissent, alse vil menschen ir doher unwert sint gesin, hun- 
dert werbe alse liep und alse wert w T erdent sú úch habende me denne 
e sú úch ie gewunnent; und man wurt úch nuo erst gar sere vaste vil 
menschen nochlouífende werden, und do von wurt úch nuo súnder- 
linge gar not tuonde das ir úch nuo in einer grossen demuetigen huote 
haltent, wanne ir wissent wol, wer der ist der einen grossen schatz 
het, das der gar not tuot das er sin gar vaste und gar gnote vor den 
dieben huete; wanne wissent das die diebe die túfele gar sere erschre- 
ckende sint, so sú befindent das got einem menschen einen solichen 
schatz verlihen hat; und wissent, sú werdent nút abelossende und sú 
werdent alie ire kunst und alies ir vermúgen dozuo tuon und werdent 
úch stetikliche nochgonde werden, und werdent besehende obe sú úch 
uwern schatz angewinnen und verstelen múgent, dovon so huetent 
vaste und ir múgent sin nút bas gehueten wanne in swigender grosser 
demuetikeit. 

DAS FUNFTE CAPITEL. 

Nuo dar herre der meister, alse es nuo umb úch stot so ist nuo nút 
me zuo tuonde das ich in lerender wise me zuo úch redende bin ; ich 
sol nuo groesliche begeren von úch geleret zuo werdende, und ich wil 

ouch nuo hie bliben untze an die zit das ich uwerre bredigen vil ge- 
hoere, und alse ir mir selber geseit habent das ir grosse nuwe kraft in 
der naturen und in der gnoden befunden habent, und ist es denne das 
úch got git zuo tuonde, so were mir gar liep das ir nuo ane vingent 
zuo bredigende. — Do sprach der meister : Wie wilt du denne roten ? 
ich habe gar guote buecher fur drissig guldin versetzet. — Do sprach 
der marij Ruolmans geselle : Die sent die wil ich úch von gottes wegen 
geben, und das úch harnoch úberblibet, das ir das gotte gebent. 

Der meister loste die buecher und hies ussagen, er wolte an dem 
dirten tage bredigen; und do das die lute hortent sagen, do hette es sú 
gar froemede^ und umb das unbilde do kam gar vil lutes dar. Und do 
der meister dar kam und sach das alse gar vil lutes do was, do steig er 
eine leiter uf an eine hoehete das man in deste bas geheren moehte, 
und do er doruf kam do tet er sine kutte fúr sine ougen und sprach in 
ime selber : barmhertziger got, ist es din wille so gip mir zuo tuonde 
und zuo redende das din aller liebester wille vollebroht werde. In dem 
aller hindersten worte so kummet ein weinen in den meister one alies 
sin zuotuon, und wurdent gar vil suesser minne trehen von sinen 
ougen vallende, und was der alse vil und wertent alse gar lange das es 
die lute gar úbele geriet verdriessen, also das ein mensche wart usruof- 
fende, und wart ruoífende : herre_, wie lange súllent wir hie sitzen? es ist 
gar spote, und wellent ir nút anevohea, so sagent es uns, so gont wir 
enweg. Der meister was selber wol bekennende das es spote was, und 
er wart sprechende : ach min herre und min got, ist es din wille _, so 
nim mir das weinen abe und gip mir das ich dise bredige getuon, und 
ist es das du dis nút tuost, so habe ich glouben das du meinende bist 
das ich noch nút vollen gnuog zuo spotte worden bin; nuo vollebring 
dinen w T illen an mir alse du es haben wilt. Was ich rette, des weinen 
wart alies ie me und ie me. Do ich sach das es got also haben wolte, 
do sprach ich mit weinenden ougen : ach lieben kint, mir ist leit das ir 
alse lange gebeitet hant, wanne wissent, ich enkan noch enmag úch ein 
wort nút gesagen. Die lute stundent uf und gingent hinweg, und alie 
die stat wart sin vol mere_, und wart do erst rehte aber zuo spotte und 
under alleme volke vernútet, und sprach das volk : nuo sehent wir wol 
das er rehte mitteinander zuo eime toren worden ist. Und sin selbes 
brueder in dem closter die verbuttent ime do erst gar strengliche das 
er nút me bredigen solte, und sprochent zuo ime: ir schadent uns, 
wanne ir sint in uwerre froemeden wisen zuo gar krang in uwerme 
houbete worden. 

DAS SEHSTE CAPITEL. 

Der meister sante noch dem manne und seite ime alie dise ding rehte 
wie es ergangen was. Do sprach der man, Ruolmans geselle: Herreder 
meister, gehabent úch wol und nút erschreckent, wanne wissent, es ge- 
stunt bi vil dinges noch nie so wol me umb úch, wanne wissent, got 
der wil nuo alzuomole uwer frúnt sin, wanne wissent, es ist zuo glou- 
bende das noch ein kleines verborgens blickelin einer stoltzheit in úch 
was, und das hat er ouch nuo in úch ertoetet in dem das ir zuo spotte 
an der hoehete unserme herren noch worden sint, und ir múgent die 
grosse gobe gerne von gotte enpfangen haben, wanne ich getruwe was 
ir verborgen súntliches in úch hattent das das nuo alies abe si, und ge- 
habent úch nuwent wol und lident es froeliche und demuetikliche, und 
nút habent dis fúr eine froemede sache : wanne wissent, ich habe dis 
selbe me an lerern gesehen und befunden. Herre der meister, ir súllent 
disen trug dis crútzes das úch got gesant het nút versmohen, und ich 
rote úch das ir also bi úch selber fúnf tage blibent und úch lident one 
aller menscheri rede noch behelf, den fúnf minnezeichen zuo eren, 
upd wenne die fúnf tage uskumment, so redent mit uwerm priol das 
er úch erloube eine bredige zuo eime closter zuo tuonde; wil es denne 
der priol nút tuon, so sprechent das er úch denne versuoche und úch 
losse den bruedern in der schuolen vorlesen. Nuo dis beschach das er 
den bruedern in der schuolen wart vorlesende und las in so wol das 
sú alie gar gros wunder darobe noment abe der grossen goettelichen 
guoten leredie er in geton hatte. Nuo beschach es in dem cappitel das die 
brueder úberein koment men solte in versuochen und solte ime erlou- 
ben noch eine bredige zuo tuonde, und hiessent einen bruoder der 
solte bredigen zuo eime closter das er kúnden solte der meister wolte 
uffe den morgen do bredigen. Do der bruoder gebredigete, do sprach 
er : ich bin geheissen das ich úch kúnden sol der meister welle morne 
fruegen hie bredigen, aber beschiht ime alse ime nuo beschach, so súl- 
lent ir mich es nút zihen, wenne ich es geheissen bin ; aber ich wil úch 
sagen das er uns sicher in unserre schuolen den bruedern alse guote 
grosse meisterliche goetteliche lere geton unde gelesen hat, das unserre 
brueder vil sint die sprechende sint, das wir in vil ioren so guoter goet- 
telicher lere nie gehortent; aber wie er úch duonde wurd, des enweis 
ich nút. 

Des andern morgens wart, der meister ging zuo dem closter und 

ving die bredige alsus ane und sprach : Lieben kint, es mag uffe zwey 
ior sindas ich úch nit gebrediget habe, und die húnderste bredige die ich 
do tet, do seite ich von vier und zwentzig stúcken, und mine gewon- 
heit die was in den ziten das ich vil latine worte rette und von vil 
stúcken seite; das habe ich nút me willen zuo tuonde; so ich latine 
wil reden^ so wil ich sú reden do pfaffen sint die es verstont. Nuo 
sprechent ein Ave Maria umb gnode. Und sprach do : Lieben kint, ich 
habe ein wort genomen und do habe ich willen dise bredige do uffe zuo 
blibende^ und das wort das ist : sehent der brútegoume kummet, gont 
us ime engegene. Dirre brútegoume ist Cristus und menschliche na- 
ture ist die brut. Ach lieben kint, nuo heissent wir alie Cristus brúte., 
und wir soltent ime gar billiche und gar múgeliche dem brútegoume 
engegene gon. Der gebreste ist unser; lieben kint, der gerehten strossen 
der gerehten wege die dem geworen brútegoume engegene gont^ die 
sint gar wueste worden und sint gar vaste verfallen; und wir gerotent 
ir nuo in diser ziten alzuomole gar lútzel warnemmen; unde ist oucli 
der strossen nuo gar vil do uffe vil menschen irrende sint^ das men dem 
brútegoume nút engegene get_, alse ich úch mit der helfe gottes wol 
harnoch sagensol; ich wil sin nuo geswigen^ sin wúrde anders zuo vil 
und zuo lang. Lieben kint, sider wir nuo alie brúte geheissen sint, so 
ist es guot das wir nuo ettewas sagent wie die brut tuon sol das sie 
dem brútegoume engegene gange. Lieben kint^ ein liebe guote brut 
die sol gar billiche bluede und schemmig sin und sol ouch gar billiche 
durch des brútegoumes willen miden alies das dem brútegoume wider- 
zeme ist^ und das ist úppige ere dirre triegenden úbel lonenden welte 
* und der naturen wollust^ es si in gemache^ es si in allen den dingen 
die úber redeliche notdurft sint; und so dis beschiht das die brut 
durch des brútegoumes willen versmohet und ufgeben hat^ so vohet 
dis brut ane erst dem brútegoume ettewas wol zuo gefallende ; wil aber 
diss brut dem brútegoume ettewas bas gefallende werden^ so muos sú 
sich demuetikliche neigen und erbieten deme brútegoume^ und muos 
mit munde und mit hertzen sprechende sin: ach lieber herre der brúte- 
goume^ du bekennest alie hertzen wol, so spriche ich dai mit gantzem 
hertzen zuo dir das ich gerne und gewillekliche alies das nuo tuon 
wil das ich kan oder vermag das ich bekenne oder weis das dir liep ist, 
und wil dir ouch nútabegon und wil stete und veste an dir bliben. 
Nuo so dise gelúbede die brut dem brútegoume getuot^ so gerotet sich 
der brútegoume herumb keren und gerotet die brut anesehea, und 
heisset ir ein cleinoeter schenken, und das cleinoeter das ist das sú 

innewendig und ussewendig vol maniger hande bekorungen geschút- 
tet wurt die er in solicher wise siner lieben brute schenkende ist; aber 
ist es das es beschiht das die brut noch ettewas zart ist, so ist die brut 
sprechende : ach lieber herre der brútegoum^ dis ist mir gar ein froe- 
mede ding und gar ein sweres ding zuo lidende, und ich bin gar sere 
voerh tende das ich es gar kume erliden mag; und dovon, lieber brúte- 
gounij so bitte ich dich das du mir «s abenemmest. So sprichet der 
brútegoum zuo der brúte: nuo sage mir, liebe brut, sol es die brut 
besser haben denne es der brútegoum gehebet het^ und wilt du dem 
brútegoum engegene gon, so muost du ime iemer in ettelicher wise 
noch gonde werden, und das ist ouch gar billiche und gar múgeliche 
das eine brut iemer ettewas lidendes habe durch ires brútegoumes 
willen. Nuo so die brut alsus ires brútegoumes willen alsus hoerende 
istj so erschricket die brut und sprichet : Ach lieber herre der brúte- 
goume_, nút zúrne mit mir, wanne ich dir nuo gerne gehorsam wil sin, 
und verhenge nuo was du wilt úber mich^ das wil ich nuo gewillek- 
liche und gerne mit diner helfe durch dinen willen liden. Nuo so dis 
der brútegoum hoerende ist, so wurt ime die brut noch lieber denne 
sú ime vormoles was_, und er schenket ir denne einen noch vil besseren 
und edelern schang; und das ist das er ir schenkende ist das aíle ire 
uebunge und alie ire wisen und alie ire werg und alies das sú getuot^ 
es si ioch was es welle und wie guot es an ime selber ist, noch denne 
das ir das alies sament unschmeckliche und unlústliche ist_, und der- 
zuo das ir alie zit nút enist in allen dem das sú getuot^ wie guot es an 
ime selber ist, noch denne so duncket sú zuo allen ziten und zuo 
allen stunden wie sú domitte iren brútegoume erzúrne^ und darzuo 
das sú noch dirre zit ouch grosse pine darumb liden muesse. Und dar- 
zuo wurt sú von vil menschen verspottet^ und alies ir leben vernútet 
und verahtetj also ebe es ein tore were. Nuo in disen dingen so wurt 
die brut an aller irre -naturen gar krang, das sú alie zit gedenckénde 
ist, sú muesse sin sterben; und des erschricket die brut^ wanne sú ist 
noch ettewas bloede und zart, und rueffet den brútegoume mit gros- 
seme erneste ane_, und sprichet : Ach lieber herre der brútegoume r wie 
lost du mich alsus gestecken, und wissest ich mag dis mit núte erliden^ 
ich muos sin sterben. So sprichet der brútegoume : Ach liebe brut^ 
wilt du nuo dem brútegoume engegene gon , so ist es ouch zimmeliche 
und gar múgeliche dasdu dem brútegoume ettewas nochgangest, und 
ouch desselben weges ein teil alse er dir vorgegangen ist. Und sider 
nuo der brútegoume durch der brúte willen tot ist, und gar grosse 

martel und pine drú und drissig ior durch der brúte willen von rehter 
minne durch siner brúte willen erlitten hat, und ist den nút gar zim- 
liche und gar múgeliche das sich die brut ouch von minnen woge 
untze in den tot? Wanne, liebe brut, wissest, hettest du gewore gantze 
getruwende minne zuo dime brútegoume, sú vertribe dir alie vorhte. 
So nuo dise brut dise wort vernimet, und so sú von irme brútegoume 
hoerende ist, so wurt sú gar usser mossen bluede und erschricket zuo 
grunde gar sere úbele von aliem irme hertzen, und wurt mit munde 
und mit hertzen sprechende : Ach hertzelieber min herre und lieber 
brútegoum, ich bekenne mich nuo des zuo grunde gar wol das ich gar 
unreht gevarn und geton habe, und ich bin sin gar úbele erschrocken 
und es ist mir von aliem grunde mins hertzen gar usser mossen leit 
das ich mich dir nút in eime getruwende untze in den tot gelossen 
habe. Und lieber brútegoume, ich wil dir nuo geloben was du nuo 
wilt, das ouch ich das wil, es si siech, gesunt, es si wol oder we, es si 
sterben oder genesen, es si was es welle, also wil ouch ich, und mins 
willen wil ich usgon und dir wil ich in geben und wil sin niemer me 
wider begern, und tuo nuo mit mir armen k súnder in zit und in ewikeit 
was du wilt; wanne, lieber brútegoume, alse vil es an mir ist min 
halben, so bin ich nút wirdig das mich das ertrich tragen sol. So nuo 
disen vesten gantzen demuetigen willen der brútegoume von der brúte 
hoerende ist, was tuot denne der brútegoume? In erbarmet die brut 
und schenket ir denne erst reht einen gar herlichen grossen edeln 
guoten schang ; und der hohe edele guote schang den er denne siner 
lieben brúte schenkende ist, das ist das er sú in allen dem getrenge 
und in allen den bekorungen und in aliem dem grossen trucke lot 
liden gar vil und gar verre me denne sú noch ie geleit. Nuo dise brut 
ist anesehende des brútegoumes willen, und ist dise ding gewillekliche 
und gerne durch sinen willen lidende, und neiget sich gar demuetik- 
liche zuo dem brútegoume und ist sprechende : Ach lieber brúte- 
goume, es sol gar billiche sin alse du wilt und nút alse ich wil; und 
ich wil dis schenken gerne durch dinen willen liden; es tuo wie we es 
der naturen welle, so wil ich es doch gerne von dir habende sin. 
Wenne nuo der brútegoume die brut in der ewigen wisheit alsus in 
diser wise und meinunge und willen wurt anesehende sin, so gerotet 
ime die brut gar usser mossen sere liep werden, und von rehter liebe 
so lot er sú in disem grossen schenkenden lidende in aller irre naturen 
alse lange dem brútegoume gehorsam zuo sinde, untze an die zit das 
sine liebe brut rehte alzuomole mitteinander schoene und reine worden 

ist und von allen súnden reine worden ist. Und sprichet denne der 
brútegoume : wol uf mine wol geverwete schoene brut , wanne du bist 
nuo one allen flecken, und bist mittalle reine. Und so siht sú denne 
der brútegoume gar usser mossen frúntliche und gar guotliche an. 
Nuo zuo dirre brunlouft so kummet ouch des brútegoumes ewiger 
vatter und sprichet : Wol uf mit froeiden, es ist zit men sol zuo kirchen 
gon; und nimet den brútegoum und die brut und fueret sú zuo kir- 
chen, Vertruwet sú do zuo sammene, und verbindet sú do in alse gar 
grosser mehelicher minne zuo sammene, also das die minne also gar 
starg und alse gar gros und alse gar veste wurt, das sú weder in zit 
und in ewikeit niemer me gescheiden werdent. Zuo dirre brunlouft 
wurt der brútegoume sprechende : Lieber ewiger vatter, wer sol unser 
schenke zuo dirre brunlouft sin? So sprichet der vatter: das gehoeret 
dem heiligen geiste zuo; der sol es ouch tuon. An stat wurt so niromet 
der grosse hohe erwirdige schenke und schúttet und schenket die brut 
alse gar voul úberflússiger grosser minnen, also das die brut wurt úber- 
fliessende von minnen und gar und gantz alzuomole in den brútegoum 
zerflússet, also das die brut alse gar von ir selber kummet und alse gar 
von minnen trunken wurt, also das sú ir selbes vergisset und aller 
creaturen beide in zit und in ewikeit mit ir. Nuo dar lieben kint, der 
noch einer solichen brunlouft werbende were und so er danne darzuo 
kummet, so kummet er denne erst zuo dem gerehten geworen hochge- 
zit der hohen geworen gnodenrichen froeidenrichen brunlouft. Und 
diese brut ist denne eine gewore anebetterin worden; wanne sú bittet den 
vatter an in dem geiste und in der worheit, und vindeÇ ouch fride und 
froeide in dem heiligen geiste. Und zuo dirre brunlouft ist froeide úber 
froeide. Und hieist uf eine stunde me friden und froeiden denne alie 
creaturen in zit und in ewikeit geben moehtent. Und die froeide die die 
brut von dem hohen brútegoume enpfohende ist, die ist alse gar gros 
das sú keine sinneliche vernunft begriffen noch erlangen mag. 

In disem worte so ist ein mensche usschrigende, und schrey mit 
einer grossen stimmen und sprach : Es ist wor, es ist wor, es ist wor. 
Und in dem selben so vellet es nider, rehte alse ebe es dot were. Do 
ruofte eine frowe und sprach : Lieber herre, hoerent uf, dirre mensche 
stirbet uns anders under den henden. Do sprach der meister: Ach 
lieben kint, nimet denne der brútegoume die brut und fueret sú mit 
ime, so súllent wir sú ime gerne lossen, aber swigent, ich wil es nuo 
endemachen. Ach lieben kint, lont uns alie zuo gotte in den himel 
rueffen und schrigen, wanne wissent, es ist uns gar wunderlichen er- 

gangen das wir alse gar dump doebig dorehte worden sint, das wir wol 
bekennende sint das wir alie brúte geheissen sint, und unser alse gar 
alzuomole lútzel ist die sich durch ire nature wogen wellent irem brúte- 
goume noch, untze das sú ettewas befúndent dis froeidenrichen hoch- 
gezites dirre grossen hohen froelichen brunlouft. Lieben kint, ir súllent 
wissende sin das men in. disen hindersten ziten gar lútzel menschen 
vindet die dem brútegoume gewerliche engegene gont, alse men in den 
alten ziten vil menschen vant, und dovon tuot eime iegelichen men- 
schen nuo not das er zuo ime selber sehe und darzuo sin selbes mit 
grosseme erneste war nème. Wanne wissent, die zit nohet und ist 
ietzent an hie; die menschen die nuo lebent iemer verre me denne das 
merre teil, das die ougen hant und gesehent nút, und hant oren und 
gehoerent nút. Ach lieben kint, lont uns alie werben noch dirre froei- 
denrichen brunlouft. Nuo so dise brut von der brunlouft gescheidet 
und wider zuo ir selber gelossen wurt und sú befindet das sú wider in 
dem ellende dirre zit ist, so sprichet die brut in ir selber : Ach ich arme, 
bin ich aber hie; und wurt ettewas trurende. Aber ie doch so ist die 
brut alse gar bluede und alse gar schemmig und alse gar zuo grunde 
gelossen irme brútegoume, das sú in deheine wise getar gedencken 
noch begern ires brútegoumes, wanne sú gar wol bekennende ist das 
sú sin alzuomole unwirdig ist. Aber darumb lot es der brútegoume 
doch nút, er gesehe zuo ettelichen ziten sine liebe schoene wol geval- 
lende brut, wanne er wol bekennende ist das sú nieman getoersten mag 
denne der brútegoume selb selber. Nuo lieben kint, nút lont úch dis 
wunder haben das ich úch geseit habe wie die brut und der brúte- 
goume mitteinander redende sint. Lieben kint, es múgent alie men- 
schen nút gelouben, es were danne ein mensche das des selben were, 
wie gar vil wunderlicher froemeder woertere die brut mit dem brúte- 
goume redende ist. Und dis vindent wir ouch in der geschrift, das die 
minnende sele dicke rette zuo irme geminneten, das die wort nút vol- 
lekummene sinne hattent. Und das geschiht noch húte dis tages wol, 
das die brut zuo irnje brútegoume redende ist und der sú horte men 
spreche : Der mensch muos truncken sin oder dorehte. Nuo lieben 
kint, ich voerhte das ich es úch zuo lang habe gemaht. Nuo das wir 
alie gerehte gewore brúte werdent und das wir in gerehter grosser zuo 
grunde demuetiger gelossenheit dem brútegoume engegene werdent 
gonde, darzuo helfe uns der gewore brútegoume. 

Nuo do dise bredige uskam, do gie der meister in die kirche und 
sprach zuo stunt messe, und gap ettewie vil guoter kinde unsern her- 

3 

ren ; aber do bleip dusse in dem hofe noch der bredigen wol uffe vier- 
tzig menschen also sitzende, und des hette der man wargenomen und 
do die messe uskam, do ging er zuo dem meister und sei te es ime und 
nam in do und fuerte in hinus und lies és in selber sehen. Also die 
wile der meister messe sprach, do worent sú ufgestanden untze an 
zwoelf menschen die sossent noch do da. Also sprach der. meister zuo 
dem man, Ruolmans geselle :" Sage mir lieber sua, wie rotest du das 
wir mit in tuon súllent? Do ging der man, ÇLuolmans geselle, ie von 
einer zuo der andern, und ruorte sú ane und regete sú vaste, es half 
aber nút, sú worent ane zuosehende alse obe sú tot werent gesin. Dis 
was dem meister ettewas froemede, wanne er sin vormoles nút vil me 
gesehen hette, und wart sprechende zuo dem man: Sage mir lieber 
sun, wenest du obe sú tot sint? Do lachete der man, Ruolmans geselle, 
und sprach : Werent sú tot, so were die schulde uwer und des brúte- 
goumes; wie woltent ir sú denne gebessern? Do sprach der meister.: 
Ehte der brútegoume mit mir in der besserunge lit, so sol es wol ge- 
bessert werden. Do sprach der man, Ruolmans geselle : Herre der 
meister, dise menschen sint noch hie in der zit, und mir were liep das 
ir dise closterfrowen betent das sú sú in iren vorhof an das warme 
liessent tragen, anders ire nature moehte wol ettewas krang uffe dirre 
blossen erden werden. Also beschach es das die closterfrowen gar hú- 
beschliche dotent und hiessent sú hinin an das warme tragen; und die 
closterfrowen sprochent ouch : Herre der meister, wir habent ir ouch 
eine hinne in dem closter unserre frowen eine, der ist ouch also be- 
schehen und lit noch an einem bette do wir sú ane truogent, rehte in 
aller wise alse obe sú dot were. Do sprach der meister : Liebea frowen, 
nuo lident úch durch got und nement dirre kinde war; und wenne 
eins wider zuo ime selber kummet, so bietent ime ettewas warmes, wil 
es es denne so gent es ime durch got. Do sprochent die frowen : das 
wellent wir gerne tuon. Also ging der meister und der man enweg und 
gingent in des meisters zelle; do wart der man, Ruolmans geselle, re- 
dende und sprach : Herre der meister, ich versihe mich das dise bredige 
gar vil menschen werde befinden, wanne ie eins wurt es dem andern 
sagende; herre der meister, und were es uwer wille so duhte es mich 
guot sin das ir dise kranken kint liessent eine wile also ruowen; wanne 
wissent sú hant mit diser bredige eine lange zit zuo tuonde, und duhte 
es mich ouch gar guot sin, were es das es úch got zuo tuonde gebe, das ir 
den weltlichen lúten ouch eine bredige tetent, wanne es nuo in der 
vasten ist so gont sú ouch gerne zuo bredigen, und ich geloube ouch 

das gar vil lutes dar kummende werde, volles von dirre bredigen 
wegen. — Do sprach der meister : Lieber sun, rotest du es denne so wil 
ich es rehte an samestage tuon, so ist es sancte Gertruten tag. — Do 
sprach der man, Ruolmans geselle: Was ewangelium ist uf den selben 
tag? — Do sprach der meister : Es ist das, das ein wip die ir e gebrochen 
hatte wart gefueret fúr unsern herren. Aber es si weler hande ewan- 
gelium es welle, so blibe ich doch nút duffe; ich nime wol ein wort 
drus und blibe wol ettewas do uffe und sage denne den lúten einfeltik- 
liche iren gemeinen gebresten alse es got gebende ist, und es gange 
denne wie got wil. Und wissest, es moehte ouch denne gar wol be- 
schehen das mine selbes brueder werbende wúrdent das ich usser di- 
ssme closter^mueste, wanne ich habe willen das ich weder ir noch nie- 
mans schonen wil; ich sage rehte einfeltikliche herus alse mirs got ge- 
bende ist, und solte ich darumb sterben, darumb wil ich es nút lossen. 
— Do sprach der man, Ruolmans geselle : Wissent herre der meister, 
ich gloube nút das es in vil hundert ioren nie me so not getet das men 
den lúten durch den munt die worheit seite alse es nuo in disen ziten 
tuot; und darumb ahtent nút was druf vellet; sint ir nút hie, so sint 
ir aber anderswo, got sol úch nút lossen wo ir sint. 

Nuo der meister der hies an einer bredigen kúnden das er an sames- 
tage wolte bredigen, so were es sancte Gertruten tag. Nuo do der tag 
kam, do kam ouch gar vil lutes dar von aller hande volke die sine bre- 
dige woltent hoeren. 

DAS SÚBENDE CAPITEL. 

Der meister der ving dise bredige alsus ane und sprach : Lieben kint, 
was sol ich sagen? Wir sehent und merckent alie wol das es in gar vil 
sachen gar alzuomole krengliche umb die cristenheit stot, und wer- 
dent wir nút anders tuonde, so wurt es noch soerglicher stonde wer- 
den. Und do von zúrne sin nieman das ich sagen wil; wanne wissent, 
das es alse gar not tuot das men uns die worheit herus seit, alse es in 
vil hundert ioren ie getet; und dovon so wil ich uns rehte alie in einer 
gemeinen wise rueren und wil niemant schonen, und wil rehte sleht 
one verborgene glosen herus reden was mir got zuo redende git; was 
mir darumb zuo lidende kummet, das wil ich gerne durch got liden, 
und was ich nuo zuomole nút gesagen mag, das wil ich aber hernoch 
sagen ebe men mich lot. Lieben kint, der rede ist vjl die ich nuo sagen 
wil, dovon so wil ich underwegen lon das ich úch nút von dem ewan- 

gelium sagen wil, noch von der lieben sancte Gertrute der tag húte ist; 
und wil ouch kein latine wort reden das es deste kúrtzer werde. Nuó 
darliben kint, ich habe ein wort usser dem ewangelium von húte ge- 
nomen und do uffe habe ich ouch willen zuo blibende, und das wort 
das sprichet alsus : unserme herren wart fúrgefueret ein wip die hatte 
ir e gebrochen, und die pharisey diemeindent man solte sú versteinen; 
do sprach unser herre : wer one súnde si der werfe den ersten stein an 
sú; do gingent sú alie us. Nuo sagent mir lieben kint, und were es das 
unser herre nuo in disen gegenwertigen ziten zuo uns cristen menschen 
also sprechende were, ich gedencke do solte ouch gar lútzel cristen- 
menschen bliben die nút dorftent usgon. Lieben kint, ich wil an mir 
und an min selbes bruedern die hie ime closter sint anevohende sin f 
Nuo sagent mir,, wie vil wenent ir das hie in unserme closter brueder 
blibent die nút usgingent? Lieben kint, ich wil úch sagen, wir heissent 
arme brueder die des almuosen lebent; duont wir denne rehte in der 
bihte und in der bredígen? das bekennet got und der túfel wol. 
Lieben kint, ich voerhte das unser gar lútzel si die got in dem bihte- 
hoerende minnende und meinende sint, und sich selber keins denne 
minnende und meinende sint; und die sache das ist, das wir riche lute 
gar vil lieber haat und sú gar vil lieber hoerende sint denne arme men- 
schen; und das siht man daran wol: sitzet unser einer bi eime armen 
menschen und hoeret sine bihte, so kummet der portener balde louf- 
fende und sprichet: wol uffent balde, min herre oder min frowe ist hie, 
die wellent úch haben. Was tuont wir? wir stont geswinde uf und lont 
das arme mensche also in der bihte sitzen, und gont zuo den richen 
herren oder frowen» Das wir aber dis tuont, was meinet aber das? es 
meinet nút ein arm leben, es meinet unser grit und unser stoltze hof- 
fertige ere die wir gar gerne hant, also das wir múgent sprechen wir 
habent vil richer guoter herren und frowen in unserre bihte, und 
geswigent armer guoter heiliger menschen. Nuo weis ouch got wol wie 
wir in der bihte mit disen richen lúten lebende sint; wir soltent sú 
den rehten geworen cristenlichen weg wisen und lerende sin; so vin- 
dent dise richen lute alse gar vil behender glosen in der bihte, und dis 
helfent wir in denne decken durch irs guotes willen, und wir biegent 
die geschrift danne hin und har und vindent denne glosen und spre- 
chent: es muge wol mit der geschrift geston; wir liegent; es stot nier- 
gent in der geschrift das men grit oder hoffart oder unkúschikeit de- 
cken sol oder erlouben mag; es ist allés valsch und des tufeis rot. Und 
wissent fúr wor, wir wisent úch durch uwers guotes willen, uns sei- 



- 3 7 - 

ben vor abe, einen abeweg, und ouch úch mit uns; und wisent uns 
vor abe zuo vallende in eine tieffe gruobe und ir uf uns. Und darumb, 
ir richen lute, das ir zuo oeberst geligent, darumb so ist úch nút vil 
deste bas. Und ist das sache, das úch uwer selbes sinneliche beschei- 
denheit zuo manigen ziten seit, das wir úch nút den sichersten gereh- 
testen weg wisende sint und úch einen abeweg wisende sint, und ir 
uns den doch volgende sint. Nuo lieben kint, nuo soltent wir úch 
ouch uffe dem stuole in den bredigen den gerehten weg wisen und sol- 
tent úch mit kurtzen worten one glosen durch den munt die gerehte 
worheit sagen; wanne wissent, die zit die ist hie das wir sin gar wol 
bedoerfende werent. Nuo sint wir lerer zuo disen flten alse gar dump 
dorehte verzaget worden das wir me die lute voerhtent denne got. Und 
ist das sache, das es in disen ziten darzuo kummen ist, weler under uns 
ist der die worheit bios sagende were, das men den in keime closter 
gerne siht noch in gerne dinne het; aber ist es das sú in muessent dinne 
haben, so verbútet men ime aber bredigen ; und so stot ouch denne 
zuo stunt ein anderre uf bredigende und widerret denne alies das dirre 
geseit hat. Ouch lieben kint, es stot krengliche umb uns, darumb wil 
ich der worheit nút verswigen. Ich wil rehte allerhande menschen iren 
gebresten einfeltikliche sagen alse es denne got gebende ist; beschehe 
darumb was es welle, das wil ich gerne durch got liden. Nuo dar lie- 
ben kint, ich habe úch vil dinges geseit, und alse die wort hellende 
sint, so ist zuo gedenckende das ir múgent gedenckep ich habe dise 
rede vonmir und von minen bruedern alleine geret. Ir súllent wissen 
das ich es nút also gemeinet habe; ich habe alie die zuo uns und mit 
uns gemeinet die do bihte hoerende sint und das gottes Wort uffe dem 
stuole bredigende sint, es si pfarrer, lútpriester, geordente lute, es si 
weler hande menschen es sint, den der gewalt geben und bevolhen ist, 
die habe ich alie in dirre rede gemeinet, rehte in aller wise alse wol 
alse uns. Nuo dar lieben kint, nuo solte ich úch ouch sagen von den 
bischoefen und von disen gewaltigen pfaffen die do vil kirchen uffe in 
tragende sint. Nuo gedencke ich das sú nút bie sint; rede ich nuo nút 
von in, so moehtent ir gedencken ich liesse es iergent umb, ich wolte 
ir schonen ; darumb so wil ich doch ettewas von in sagen, vil lihte 
wurt es in geseit, und das ist mir ouch nút leit. Ich wil úch sagen, in 
welleme lande ein bistuom ist, dem lande ist der bischof zuo eime hou- 
bete und zuo eime hirten geben, der des landes und der lute dinne hue- 
ten sol und warten solte und besehen das sú in cristcnlicher ordenunge 
blibent; das men denne iemer blinde hirten hat, so ist es nút wunder 

dasdie schof irre gonde werdent und sú die wolfe essende werdent. 
Ach lieben kint, was sol hievon vil geret ? es ist guot zuo merkende 
was der meinungen ist. Nuo dar lieben kint, dise grossen gewaltigen 
pfaffen die vil kirchen uffe in tragende sint, das súllent ir wissende 
sin, das die noch gar vil me súnden uffe in tragende sint denne ein 
gerehter boeser diep uffe ime treit, wanne ein diep stilet eime andem 
menschen sin guot, so stilet und roubet dirre boese frevele pfaffe gotte 
sin guot, wanne alie kirchen gottes sint, wanne sú sint sin almuosen, 
wanne got der lihet sine kirchen niemanne wanne die es in sime dienste 
verzeren súllent. Und darzuo me: so dirre freveln pfaffen einre stirbet, 
was selegeretes lot 0r denne hinder ime? Er lot ein kranckes selegerete 
hinder ime, wanne er wiset sine erben rehte des selben weges den ouch 
er gevaren ist, wanne sine erben die nement das er hinder ime lot, do- 
mitte varent sú ouch rehte des selben weges, obe sú one widertuon 
alsus ersterbent. Wie soergliche es in disen sachen stot, do wer gar vil 
von zuo sagende. Nup wer one súnde si, der werfe den ersten stein an 
sú. Nuo dar lieben kint, wir súllent ouch sagen von dísen gemeinen 
weltlichen priestern, der leider gar vil under in gar frevelichen louf- 
fende und wandelnde sint. Lieben kint, es ist zuo voerhtende das dirre 
weltlichen priester ir ein teil gar in einem soerglichen lebende wonende 
und wandelnde sint; wanne wissent, weler priester in luoderige oder 
in einem unkúschen lebende wandelnde und wonende ist, der priester 
der ist boeser denne Judas in der zit was do er got verriet. Und das 
wil ich úch wol bewern das es also ist, und ich wil úch drus bescheiden : 
Judas der was ein diep und was ein unkúscher man und verriet got; so 
ist dirre priester, der het eine pfruonde die góttes ist, und darumb hat 
ime got die pfruonde verluhen das er sú besingen sol und erloubet ime 
das er denne sine notdurft rehte wol flovon nemen sol, was zuo siner 
notdurft gehoeret, aber was úberig do blibet, das ist gottes; wo er 
es denne anderswo hine git danne gotte, so stilet er gotte das sine vil 
boeslicher denne es Judas tet; wanne do es Judas tet, do was noch 
do kein gebot ufgesat in çristenem glouben, und darumb tuot dirre 
selbe priester noch me denne Judas tet, wanne dirre selbe priester der 
get dar und verspilet und verlúret gotte sin guot, und in vil und gar 
maniger hande wege vertuot er gotte sin guot, vil boeslicher denne 
es Judas vertet. Nuo fúrbas me so get dirre priester der und mit den 
selben henden do mitte er got an gerueret het, mit den selben henden 
so rueret er ein wip unkúschliche an; so get er denne her und kússet 
sú, und kússet ein wip durchdas selbe tor do got alie tage durch gonde 

ist; so get er denne der und git dem wibe sin hertze das gottes solte sin 
und do got gar billiche und gar múgeliche inne wonen solte ; so get er 
denne der und git dem wibe sinen lip mitteinander der ein tempel got- 
tes solte sin, und brichet darzuo das das er gotte versworen hat und 
wurt gotte meineidig; und darzuo ouch so verrotet er got; und ist das 
sache, so er sich mit got solte vereinbern, so vereinbert er sich mit eime 
wibe; und dis tuot er nút zuo einer zit alse es Judas tet, dirre súndige 
priester der tuot es zuo manigen ziten; Judas der enpfing got nie denne 
zuo einem mole, und darzuo was er nút verwihet alse ein priester nuo 
ist, so hette er ouch wip nút versworen alse ein priester nuo het. Nuo 
luogent, lieben kint, obe ein solicher priester nút boeser si denne Judas 
in den ziten was. Ich bin voerhtende das wir in disen zitengarvil Judas 
habende sint, und die es da sint die súllent es durch got tuon und súl- 
lent gedenken an ir kranckes leben, und súllent sich bessern hieran ; 
das wissent, das tuot in rehte not. Lieben kint, es hat mich ein grosses 
wunder an wibesnammen das ir keine iemer getar so kuene gesin, das 
sú sich iemer keinen priester lot anerueren. Nuo dar lieben kint, sider 
nuo dise weltlichen priester boeser denne Judas geheissen sint, darumb 
bin ich oder priestere die geistliche heissent und in oerden sint, tuont 
wir das selbe das sú tuont, darumb sint wir nút deste, besser, wir sint 
noch boeser und súndiger denne sú; oder tuot es ein prelate, wie er ge- 
heissen ist, er tuot aber noch groesser súnde; duot es ein bischof, das 
ist aber noch vil merre súnde; duot es ein bobest, das ist rehte alzuo- 
male mitteinander valsòh und boese; ie hoeher die wirdikeit der wihten 
an den menschen ist, ie groesser und ie swerer die súnden sint. Und 
tuot es eine gotergebene gewihete closterfrowe, das ist ouch gar swer- 
liche gesúndet, wanne sú soltent zuo libe und zuo der selen rehte sin 
unserre lieben frowen; noch also denne unser liebe frowe eine gebe- 
rerin ist gesin, also hant ouch dise closterfrowen gelobet noch zuo 
gonde in aller reinikeit und das sú got alie zit geistliche in iren hertzen 
soltent gebern. Nuo dar lieben kint, wer ist hie one súnde? der aber 
one súnde si, der werfe den ersten stein an sú. 

Nuo dar lieben kint, ir weltlichen lute, ir múgent gedencken ich 
habe uwer vergessen; nein ich, ir muessent ouch herfúr, wenne ir sint 
rehte alse wol schuldig alse wir, aber nieman zihe es den andern, ieder- 
man besehe sin selbes hertze; ist ime denne reht, er gewinnet mit ime 
selben alse vil zuo tuonde das er wol anderre menschen vergisset. Nuo 
dar lieben kint, nieman zúrne sin, wanne ich wil an dem aller oeber- 
sten gerihte anevohende sin. Nuo sagent mir, ir herren, ir weltlichen 

rihter, wie*wol wenent ir gegen gotte dran sin? Ir wissent wol das ir 
nieman zuo úch an dasgerihte lossent sitzen, er si derme alt gnuog und 
habeein elich wip, und das ist ouch reht; aber was der meinungen ist, 
das wissent ir nút wol; wissent, es wart hievor mit grosser wisheit 
angésehen; wissent, die alten, die wisen, die sohent hievor in den 
alten ziten an das die iungen alse alt sôltent sin worden das sú vorhin 
soltent geleret haben der kaiser reht, der kúnige reht und lantreht 
und lehens reht und der stette gewonheit ; und rehte so denne ein man 
alt gnuog wart, hette er denne dise reht wol geleret und was er denne 
got voerhtende und biderbe, das men ime des gerihtes wol getruwen 
moehte, so noment in die alten und kusent in us und sattentin zuo in 
an das gerihte. Nuo das danne einer ouch ein elich wip haben sol, das 
wart ouch gemeinet das er sin hertze und sine sinne bi ime haben solte, 
und darumb das er nút bedorfte sin hertze noch sine sinne noch kei- 
nem wibe gedencken wenne noch sime elichen wibe, die vindet er ouch 
alie zit doheime. Nuo dar ir herren die rihter, wie tuont ir ime nuo zuo 
disen ziten? Ir nement zuo úch lute nochme gunste die sich wenig 
noch den rehten verstont; so nement ir lute zuo úch an das gerihte die 
men wol bekennet das sú keine gottes vorhte habende sint, so nement 
ir lute die men ouch wol bekennende ist den guot gar liep ist und es 
nement wie es in werden mag, es si reht oder unreht; solich guot das 
men an gerihte nimet, das verderbet ouch die gerihte; so nement ir 
ouch ebrecher zuo úch an das gerihte, und das ist ouch nút reht und 
ist súnderlingen verbotten und das men alsusliche rihter setzet die 
wider got ur\d wider reht lebende sint, dovon beschiht valsch unreht 
gerihte das got an allen den an dem iúngesten tage rechen wil, an allen 
die es tuont, wenne got der het selber das gerihte ufgesat und ist ouch 
sin; die denne usser sime gerihte ungereht gerihte machende sint, wie 
sol das got die lenge gestatten? Nuo dar ir herren die rihter, nuo habe 
ich an úch anegefangen, wanne ir das groeste hoeheste gerihte besessen 
hant; wúrdent ir úch nuo bessernde an uwerme grossen gerihte, so 
muestent sich die kleinen gerihte alie bessern, wanne ir wol gewalt 
úber sú hant; und dovon ist die súnde alie uwer die an den kleinen 
gerihten beschehent. Ir rihter, es stot soergliche umb úch, ir bessernt 
es denne; wanne wissent, gerihte ist gegen gotte nút ein klein ding, es 
ist gar ein soergliche sache, wanne got der hat gerihte und ebrechen 
und hoffart in der alten e gar groesliche gerochen und richet es noch 
húte dis tages, wanne das wir alie sinnelos worden sint das wir der 
rochen gottes nút warnemende sint. Lieben kint, ich wil úch sagen was 

inkurtzenioren von eime ebrecher grosses wundersund súnden beschach, 
und es ist nút eine mere, es ist wor, wanne ich befant es selber. Ich wil 
úch sagen, do ich wol uffe mine drissig ior alt was, do lag ich in einer 
statzuo schuolen; in der selben stat do worent zwene iunge gesellen 
die gar liep einander hettent, únd worent gar riche koufliite, und alies 
das sú hettent das hettent sú mitteinander gemeine; und die hettent 
ouch zwey schoene wip und schoene kint^unddie wip worent ouch gar 
guote gespilen; und disen vier menschen den was gar wol mitteinander,, 
und wenne sú heime worent so ossent sú allewege mitteinander; 
und wenne dirre koufman einre usser lande fuor, so befalch er dem 
andem sine kint und sin wip, sin hus und alies das er hette, also gar 
worent sú einander getruwende. Nuo es beschach das ich dirre richen 
lute grosse kuntschaft und grosse heimelicheit gewan, also das ich gar 
dicke in iren húsern was ouch bi in essen mueste; also wurdent sú 
mir alse holt und getruwetent mir alse wol, was sú heimeliches het- 
tent zuo tuonde, do woltent sú minen rot bi haben und wurdent mir 
frowen und man bihtende. Nuo do ich also wol ein ior bi inwasgesin, 
do sprach der wiber eine : herre, ich muos úch heimelich haben, wanne 
ich úch ernestliche besprechen muos; und sú nam mich und fuorte 
mich an eine heimeliche stat und viel do zuo stunt nider und sprach 
sú wolte bihten ; ich half ir wider uf und hies sú sitzen, und sú huob 
ane und sprach : herre, ich gibe mich schuldig das ich eine Tieimeliche 
grosse boese súnderin manig ior gewesen bin und muos darumb ein 
ewiger hellebrant werden; und in dem selben worte da huob sú ane 
und wart alse gar vaste weinende das sú vor weinende ein wort nút 
me moehte haben. Dis wart mich gar sere úbele erbarmende und wart 
sprechende : ach liebe frowe, gehabent úch wol und tuont es durch 
got und lont uwer weinen sin, wir hant einen guoten erbarmhertzigen 
got, und sagent mir die sache die ir uffe úch hant, die mag kume so 
gros gesin, ich wil úch mit der helfe gottes derdurch helfen. Das wip 
kam wider zuo ir selber und huob ane und sprach gar mit betruebeten 
worten : herre, ich gibe mich schuldig das Kettrinlin mine schoene 
dohter nút elich ist, und das ich von vorhte wegen wol zuo nún molen 
unsern herren enpfangen habe also das ich dise ding in mir behuob und 
es noch nie gebihtete, wanne das ich es úch nuo bihte; und wissent, 
mins mannes lieber geselle der ist sin vatter; und ich wil úch ouch sagen 
wiees darzuo kam; es ist wol fúnfzehen ior do was min man usser 
lande gefaren; alse ir selber wol wissent wie gar heimeliche wir under 
einander sint, do beschach es das mins mannes geselle bi mir wart 

sitzende, und wurdent gar heimeliche mit einander redende und wur- 
dent gar frúntliche geberde mitteinander habende, also das wir alse 
nohe zuosamene koment das ich zuo stunt ein kint wart tragende, 
und das istmin tohter Kettrinlin. Do sprach ich : Hebe frowe, ich muos 
úch aílerhande frogen, so kan ich úch cteste bas geroten; nuo sagent 
mir, liebe frowe, hant ir sider út me in solicher massen mit ime zuo 
tuonde gehebet? Do sprach sú : ach lieber herre nein wir, ebe got wil, 
und wissent fúr wor, es berou uns beide alse úbele, moehtent wir das 
eine mit tusent marcken gewendet haben, wirhettent súderfúrgegeben. 
Do sprach ich : sagent mir, weis er das uwer dohter sin ist? Do sprach 
sú : entruwent nein er, er weis anders nút wenne das sú mins mannes 
ist; es weis ein mensche in der zit nút wanne ir das ich es nuo gebihtet 
habe ; lieber herre, nuo tuont es durch got und sprechent mir armen 
súnderin appelos und besetzent mir was ir wellent, das habe ich wol 
verschuldet und ich wil es gerne liden, und gent mir denne ouch rot 
und weg und wise wie ich nuo min ding anegevohe. Do sprach ich : 
frowe, nút erschreckent, wanne ich sol úch noch keinen appelos spre- 
chen, ir tuont denne e das ich úch roten wil. Do sprach sú mit flies- 
senden ougen : so tuont es durch got und gent mir rot wie ich min 
ding anegevohe oder wie ich tuon sol. Do sprach ich : so rote ich úch 
das ir etteliche wege vindent das es uwer man befinde, so were denne 
guot darziío zuo rotende. Do wart sú noch me weinende und sprach : 
das mag mit núte sin, ich bekenne minen man wol in der mossen und 
befúnde er es, er tote in zuo stunt oder aber er in, und er tote ouch 
mich danne darzuo, und so befúnde es denne ouch alies das in der 
stat were. Do sprach ich : mag denne das nút sin, so tuont aber alies 
uwer vermúgen dozuo und redent mit uwermemanne das erdie tohter 
in ein closter tuo, und sprechent ir habent sant Kettrinen die tohter ge- 
lobet das sú kúsch und reine súlle bliben, und redent vil mit ime und 
bittent in dicke und kumment in zuo vil stunden an mit bette und bit- 
tent in mit grosseme erneste das er úch uwer gelúbede stete habe und 
sprechent, es gange úch mit den andern kinden deste bas, und tuont 
dis mit erneste, so wil ouch ich es mit erneste an in kummen, wanne 
wissent, blibet sú husse, was sú denne erbet das ist alies mit unrehte. 
Nuo beschach es das das wip mit dem man redende wart, und wie vil 
sú redende wart so gap er ir alies guote rede und verzoch es ir, und 
det es doch nút. Ich wart ouch selber mit grosseme erneste dervon re- 
dende, do lachete er sin und wart rosende mit mir und wart spre- 
chende : herre, was rotent ir mir? sagent mir, woltent ir das ich eine 

soliche schoene tohter in ein closter tete? Und lachete und sprach: ir 
múgent úch selber wol dinne meinende sin das sú eht úch wúrde. Nuo 
do ich und das wip wol ein halbes ior versuohtent mit grosseme er- 
neste und nút helfen wolte, do sprach das wip : wie rotent ir nuo das 
ich tuon? Do sprach ich : ir muessent iemer ettewas selber gedencken 
wie ir oder aber ieman anders mit ime gerede das sú in ein closter 
kumme; mag aber das nút sin, so muessent ir aber etteliche wege vin- 
den, und da vindent ir wol etteliche wege und wisen das es ime húbe- 
schlichê geseit wurd das er es nútalse herte ufnimet alse ir wenent, wanne 
wissênt, gebe er ir einen man, so weisichdenneerstnútwieirdennetuon 
soltent, wanne wissent, ich kan úch in disen dingen nút wol appelos 
gesprechen das ich úch entbinden mag. — Nuo do sich dise ding ge- 
rietent verziehen, do beschach es das dise zwene guote gesellen wur- 
dent; mitteinander redende und koment einer frúntschaft sú zwene al- 
leine úberein, und hette der eine einen iungen sun und noment den 
und gelobetent ime dié schoene tohter,, und santent noch iren frúnden 
und leitent sú ime noch do des selben nahtes zuo. Also beschach es das 
ein bruoder bi siner swester wart sloffende, und gewunnent die zwey 
alse gar liep einander das ich von solicher grosser natúrlicher liebe nie 
me gehorte sagen ; und das vindet men wol in natúrlichen sachen ge- 
schriben ie noher zwey einander anehoerende sint, ie groesser die liebe 
und die frúntschaft wurt. Und do ich dis grosse súntliche unreht 
anesach, do erbarmete es mich gar sere und wart mit ietwederme mit 
sunderheite redende und versuohte das zuo manigen ziten obe men sú 
iri deheine wisé moehte von einander geton haben. Was ich versuohte 
es half alies nút, die liebe was zuo gar gros das mich nút duhte das sú 
ieman von einander gescheiden moehte., es tete denne der tot. Nuo do 
ich dennan wolte varn, do lies ich sú gros kindes. Nuo do ich dannan 
wolte, do wuste ich nút wie ich mit der súnderin, der ebrecherin tuon 
solte, und ich sprach zuõ ir : liebe frowe, ich mag vor gehorsami nút 
me hiebliben, ich muos enweg, und wil úch sagen, ich rote úch in allen 
truwen an den erbern bruoder dem ir dise ding wol in bihte múgent 
sagen also mir; die wile ich denne nút hie mag sin, so habent ir doch 
rot die wile was úch anegonde ist. Also schiet ich von dannan. Wie 
úbele es in sider ergangen ist, das schreip mir der bruoder, do were 
noch gar vil von zuo sagende ; es wil zuo lang werden, wir súllent es 
underwegen lon. — Nuo dar lieben kint, sider ich dasselbe selber befun- 
den habe und wol weis das es also beschehen ist, was mag denne an 
manigen enden in der zit brueder bi swestern und vettern bi muo- 

men sloflFende sin ! Und wúrde es zuo lange nút, ich wolte úch ouch 
wol beweren wie ouch in solicher ebrechender wise ein vatter bi siner 
dohter sloffende ist. Lieben kint, nuo gedenkent selber was heimelicher 
grosser súnden von ebrechende beschehen múgent; wissent, ebrechen 
ist eine grosse got hassende súnde die er gar sere hassende ist ; wanne 
wissent, lieben kint, ein ebrecher oder eine ebrecherin, wissent der ist 
eins boeser danne ein diep oder ein rouber; ein rouber der beroubet 
einen menschen, so stilet der diep einem menschen; sage ane du 
ebrecher oder ebrecherin, so tuost du gar vil me so du dine e brichest, 
wanne got het selber die heilige e ufgesat, und darumb so ist sú ouch 
gottes, und got der verbindet zwey elúte alse gar vaste zuosamene in 
aller truwen, also das sú ein lip heissent und also das sú keine un- 
truwe niemer nie einander getuon súllent ; nuo dis gelobent sú gotte 
zuo beiden siten stete zuo habende. Nuo ein diep der stilet eime andern 
menschen das sine, so beroubet ein rouber einen andern menschen, so 
tuot der ebrecher oder ebrecherin gar vil me, wanne er wurt an gotte 
meineidig, so stilet er gotte darzuo das sine, so beroubet er got, wanne 
got der hat die heilige e ime selber ufgesat das sú sin sol sin und das 
sich die menschen in grosser truwen und in grosser heilikeit súllent 
manigvaltigen, und in solicher meinunge das sin riche erfúllet wúrde. 
Nuo der lieben kint, ist es nuo nút groesspr das ein mensche gotte das 
sine mit ebrechende stilet und roubet denne das ein mensche das ander 
beroubet und stilet? Ach lieben lute, nement zuo úch selber war, 
wanne es ist gar eine grosse súnde ebrechen ; wanne wissent, solte ich 
alie die stúcke sagen die von ebrechende beschehent, ich hette bitze naht 
genuog zuo tuonde; nuo habe ich es one das zuo lang gemaht. Lieben 
kint, ich solte noch sagen von derhoffart und von den gritigen menschen, 
und von den rittern und iren genossen und iren wiben, und ouch von 
den antwerken und iren wiben; nuo hant wir zites nút. Wissent, ich 
habe noch gar vil dinges vor handen, ist es das men mich me lot bredigen, 
die noch alie herfúr muessent. Nuo lieben kint, dovon ich nuo nuwent 
von ein teil menschen geseit habe, darumb sol nút eins dem andern die 
schulde geben, wanne wissent, wir sint alie schuldig heran. Nuo werist 
hie one súnde? ist aber hie ieman one súnde, der werfe den ersten stein 
an sú. Ach lieben kint, uns tuot not alse es nuo in der zit stot das wir 
uns alie bessernde sint, wanne wissent, ist es das wir uns nút bessernde 
sint, so moehtent die wol geleben die nuo vor mir sitzent, das got noch 
grosse froemede trúcke úber uns verhengende wúrde. Nuo stont uf in 
gottes nammen und bettent ein pater noster und ein ave Maria. 

Nuo do dise bredige visitam, do wart allerhande volk in der stat gar 
vil sagende von dirre bredigen, ein teil ruemde sú, so schalt sú ein teil, 
aber das merre teil ruemde sú und sprochent, er muos ein goettelich 
biderman sin, er schúhet nieman, er seit von ime selber und von ieder- 
man die worheit. Und noch der bredigen zuo stunt wart, do gingent 
sin selbes bruedere zuo cappitel und koment úberein das sú ime zuo 
stunt bredigen verbuttent, und wurbent ouch zuo handen an darnoch 
das sú in gerne versendet hettent. Und dis wurdent die besten und 
die gewaltigsten in der stat gewar, und gingent in das closter und botent 
die brueder das sú den meister me liessent bredien und was sú mitte 
meindent das sú ime bredien verbotten hettent. Do sprochent sú : Er 
verlúret uns alie unser guoten frúnt. Do sprochent die gewaltigen : Ir 
hant in dirre stat keine bessern frúnt die úch bas geroten und gehelfen 
múgent denne wir; sagent ane, Hebe herren, zúrnent ir das er úch ge- 
rueret het? nuo hat er uns doch alse wol gerueret alse úch und zúrnent 
sin nút; ir soltent einen solichen man alse er ist har kouffen, wanne er 
getar aller hande volke die worheit gesagen, und schúhet ouch nie- 
man daran, und das ist ouch reht. Also wurdent die herren. von der 
stat geeret das der meister bleip und wart me bredigende. 

DAS ACHTE CAPITEL. 

Und darnoch wart der meister aber gebetten von den weltlichen lú- 
ten das er in noch eine gemeine bredige tuon solte; do sprach der 
meister : Wil es danne got so wil ich es gerne nuo an sunnentáge noch 
deme ymbisse tuon. Und das was der selbe sunnentag in der vasten 
do es Judica was. Nuo do der tag kam, do kam gar ussèr mossen vil 
lutes dar. Nuo der meister kam ouch dar und ving die bredige alsus 
ane, und sprach : 

Lieben kint, dis ewangelium das húte von dem tage ist, das ist das 
unser herre sprach zuo der schare der iuden priester : wer bestroffet 
mich under úch von keiner súnde wegen? ob ich úch die worheit sage, 
warumb geloubent ir mir danne nút? Der von gotte ist der hoeret das 
gottes wort, darumb hoerent ir es nút, wanne ir us gotte nút ensint. 
Lieben kint, das ewangelium ist lang. Nuo getríiwe ich, uwer vil ha- 
bent es wol húte von uwerme lútpriester gehoeret; und davon so wil ich 
es underwegen lan das die bredige deste kúrtzer werde. Lieben kint, nuo 
rueffent die muoter aller erbermede ane umb gnade und sprechent ein 
aue maria. Nuo dar liebe kint, nuo ist der tag húte das men solte gar 

billiche anevohen von dem lidende unsers herren zuo sagende; nuo 
habe ich alse gar vil zuo redende das ich es nuo zuomole nút getuon 
mag, wanne uns tuot gàr not das men uns von unsern súntlichen ge- 
bresten sagende si. Aber lieben kint, fueget es got, so in der wuchen 
wurt, so wil ich úch eine bredige tuon von dem heiligen sacramente und 
wer zuo sol gon oder nút, und was die menschen hindert die do nút zuo 
súllent gon. Lieben kint, so wil ich úch darnoch ein bredige tuon al- 
zuomole von dem bittern strengen lidene unsers herren. Nuo dar lie- 
ben kint, nuo mag ich nuo gereden, ich muesse denne die gemeinde 
mit nammen nennen , und davon die es nút anegot die soellent sich sin 
ouch nút anenemen, und soellent gotte dancken das er sú dervor behuot 
hat; die es aber aneget und schuldig darane sint, den tuot gar not das 
sú es abe lont und sich besserent. Nuo dar lieben kint, es ist ein ge- 
meines wort und ist ouch wor das wir sprechende sint : Adam und Eva 
die totent gar unrehte das sú dem túfel volgetent und gottes gebot 
úbergingent. Ach lieben kint, der es nuo rehte war nimet, was vindet 
man denne nuo Adam und Eva! Lieben kint, ir súllent wissende sin 
das es in disen ziten darzuo kummen ist das ein freveler ritter und sin 
hoffertiges freveles wip gar und gar verre me tuont danne Adam und 
Eva dotent. Eva die volgete dem túfel und brach das gebot; Adam der 
sach das wip ane und wolte ir gevallen, und darumb so brach er ouch 
das gebot; darumb das sú dis eine gebot brochent, darumb so sluog sú 
got usser deme paradise; und das eine gebot rach got so sere das er 
nohe uf fúnf tusent ior niemen in sin rich wolte lossen, Adam und Eva 
und allé ire nochkummen muestent in der vorhellen beiten untze an 
die zit das sú der ewige vatter mit sime eingebornen súne loesen mueste. 
Lieben kint, ich weis nút anders denne das Adam und Eva ie kein ander 
grosse súnde me getetent, danne das sú dis eine gebot brochent; und 
het dis eine gebot got alse gar groesliche gerochen, so bedoerfent dise 
hoffertigen ungeberdigen in vil sachen frefeln wip Eva nieme me ge- 
schelten. Wanne wissent , blibent dise wip in dem selben tuonde alse 
sú nuo lebende sint, so enweis ich nút wie es in ergon sol,, wanne sú 
brechent nút zuo einem mole die gebot, sú brechent sú in gar vil sachen 
und zuo mahigen ziten und stunden, und dis tet Eva nuwent zuo einem 
mole und was ir do zuo stunt leit, und tet es ouch nút me danne zuo 
einem mole. Ach ir armen liebelosen hoffertigen frevelen wip, tuot es 
durch got und lont abe, sider das ir wol sehent das es got an Eva alse gar 
strenge gerochen hat und es noch alie zit hie in der zit richet, und das be- 
findent ir wol so ir kindes in erbeiten gont. Ir lieben zarten frowen, lont 

abe, wanne wissent, ir wandelent anders gar alzuomole unsicherliche 
und gar soergliche, und es ist gar schedelich das wir bihter es úch ver- 
hengent, und es stot umb uns bihter alse soergliche alse umb úch, und 
uwern elichen mannen noch herter, den selben mannen die alie zit 
Adame noch volgende sint, und das wip ansiht und ir das gestattet und 
verhenget, das sú zuo gar vil ziten Eva wirt. Darumb du Adam, hette 
dir got nút befolhen das du fúr Eva das gebot zuo vil ziten solt lossen 
brechen, got der hat dir fúr Eva alsus bevolhen das du ir hueten solt, 
und soltest ir alse vaste hueten also das du sú kein gebot liessest bre- 
chen, so sihest du sú an und hilfest ir darzuo. Sage ane du man, wa- 
rumb detest du denne nút wider got und brechest das gebot gottes zuo 
iedem mole alse es Adam nuwent zuo einem mole brach? Ach lieben 
kint, ich voerhte das wir in disen ziten gar vil man und wip habende 
sint den die bihter got iores gebent, und ich voerhte das ir gar vil wurst 
gevarent denne Adam und Eva gefaren Jfciant. Und es ist darzuo zuo 
voerhtende das ir maniges an sime ende verzwifelt und ewekliche ver- 
loren wurt; wanne wissent das die túfele gros werp und gros tuon an 
eins solichen weltlichen menschen ende habende sint, wanne sú habent 
ime alie sine súnde gar swerliche fúr. So ist der mensche alie sine zit 
mit der triegenden welte umbgangen, und dovon so ist ime der túfele 
listige boese behendikeit gar alzuomole unbekant. Ach lieben kint, die 
sich haran schuldig wissent, die súllent sich gar billiche vor gotte und 
vor der welte schammende sin und súllent sich bessern; wanne wissent, 
das ich wol weis das sich heiden und iuden abe uwerme lebende er- 
gernde sint. Der heiden so er hoeret sagen das beide man und wip alse 
gar schemmeliche und alse gar schentliche mit iren kleidern gonde sint, 
so habe ich die gehoeret sagen die es von heiden selber gehoeret hant, 
das die heiden sprechent : cristenmenschen moegent vil lihte nút rehte 
menschen sin, darumb sú alse viheliche gont; darumb múgent sú ouch 
wol ettewas vihelicher art an in habende sin. Lieben kint, so wissent 
wir alie wol das iuden in unsern landen hie under uns wonende sint, 
und sú sint gar dicke von unserme munde hoerende das wir got alse 
gar úbele mit verswerende handelnde sint. Nuo ist mir dicke geseit und 
darzuo habe ich es ouch selber von iuden gehoert, so ich selber mit 
in ettewenne rette von unserme cristen glouben, das sú denne zuo 
ettelichen ziten sprechende worent : soltent wir das glouben, das der 
unser got solte sin den ir sagent er si uwer got? wir gloubent das, und 
were er uwer gewaltiger got er verhinge úch nút und gestattete úch 
ouch nút das ir in alse gar dicke und alse gar vil und alse gar zúrne- 

liche handelnde und verswerende werent; und were er got, er litte nút 
solicher dinge. Lieben kint, dis habe ich selber von iuden gehoeret; 
und dovon ir swerer, ir tuònt gar unrehte; wanne wissent, got der en- 
lot nút er richtet es swerliche hie oder aber doért do es gar sure erarnet 
muos werden. Nuo ir wibes namme, das ir alse gar schemmelich schent- 
liche mit uwern kleidern gonde sint ; wissent, got der gestattet es ouch 
die lenge nút, er lot nút er wurt es ouch groeslichen an úch rechen; 
war hant ir uwer schemmige grosse guote wibes geberde geton? wie 
hat sú der túfel sogar enweg ! Wissent, es ist zuo voerhtende das got 
wirt uwer verschammetes súntliches leben groesliche an úch rechende 
werden; wanne unser herre sprach selber: siht ein man ein wip ane 
oder ein wip einen màn und wurt eins des andern begerende, so ist je- 
zent an die unkúschikeit vollebroht. Nuo dar ir wiber, war sol nuo ein 
man sinougen tuon? wissent, es stot umb úch zuo beiden siten gar soerg- 
liche. Nuo dar, nuo schelter^ ir alies Adam und Eva umb das das sú 
nuwent das eine gebot brochent und was in do zuo stunt untze in iren 
tot leit. Nuo súllent ir Adam und Eva gar billiche unbescholten lon, 
wanne es ist leider zuo voerhtende das ir die gebot gottes manigwerbe 
und zuo manigen ziten brechende sint. Nuo dar lieben kint, nuo habe 
ich an dirre bredigen noch nuwent mit nammen genant die ritter und 
ir wiber. Das súllent ir wissende sin das ich es nút also gemeinet habe, 
wanne ich habe sú nút alleine gemeinet ; ich habe ouch alie die zuo in 
gemeinet die obe rittern sint und ouch die die under rittern sint, alse 
kouflúte und ire wiber und antwerglúte und ire wiber; mit kurtzen 
worten, ich habe alie die gemeinet die hie ane schuldig sint, es si weler 
hande menschen es welle die an disemesúntlichen lebende schuldig sint. 
Lieben kint, es ist ouch zuo voerhtende das men ouch vil menschen 
vindet die also lebent und cristen nammen habent; und sterbent sú in 
dem selben lebende do sú nuo inne wonende sint, sú geforent wurst 
denne iuden, wanne ein iude weis anders nút denne das er wuochern 
sol das er gisset; so weis der cristenmensche wol das es unrehte ist und 
tuot es doch, do vert er under den iuden; ich meine soliche menschen 
die vor der welte nút wuocherer heissent, aber sú sint in der worheit 
vor gotte wuocherer geheisseij. Lieben kint, hie sint alie die gemeinet 
die do ungerehte widerkoeffe habende sint. Lieben kint;, ich gedencke 
gar wpl das es noch do gar ungewoenliche was widerkoeffe zuo kouf- 
fende und ir was ouch noch do in den ziten gar lútzel; und die selben 
widerkoeffe die in den ziten worent, die worent ouch gar luter einfeltig 
und ouch gar goetteliche, das ich selber in den ziten erloubete wider- 

koeffe zuo kouffende; und wil úch ouch sagen wie ich sú und in weler 
wise ich sú erloubete. Do koment in den selben ziten gar erber lute 
zuo mir gonde und brohtent mit in erber. lute von dem lande ^ und 
sprach denne ein erber man zuo mir : lieber herre^ wie rotent ir? ich 
habe umb disen man zuo eigin kouft gelt uffe sinen guetern; nuo ist 
er zuo mir kummen und bittet mich das ich es durch got tuo und in 
den brief losse schriben^ und were es das ime got húlfe das er es wider 
kouffen moehte^ das ich es ime denne durch got widerumb gebe zuo 
kouffende,, so sprach ich zuo dem biderman : Nuo sagent mir, meinent 
ir út anders dinne denne durch got? Sprach denne der biderman : en- 
truwent nein ich; was solte ich anders dinne meinen? mich erbarmet 
das sine guoter ewikliche gegen mir und minen erben verbunden mues- 
sent sin ; ich hette es anders vil lieber zuo eigin alse ich es ouch kouft 
habe. Lieben kint^ in solicher wisen erloubete ich widerkoeffe in den zi- 
ten ettewie dicke. Nuo luogent^ lieben kint^ wie gar einveltig luter 
goetteliche die ding hievor wurdent ane gefangen ; nuo habent wir sú 
mit unserme gritigen hoffertigen lebende alse gar umbgekert und ge- 
velschet das es vor gotte me denne halbes wuocher ist worden^ und die 
schulde ist guoter mosse der bihter schult; und ist das sache das wir 
bihter es verhengent. Lieben kint, ich wil úch sagen warzuo es in di- 
sen ziten kummen ist; ich wil úch sagen: es ist in gar kurtzen ziten 
beschehen das ein burger zuo mir kam und sprach : Lieber herre^ gent 
mir rot wie ich tuon sol; wanile wissent, ich und min wip und mine 
kint die habent nút vollen wol unser notdurft^ und ich habe gedoht das 
ich gerne unser eigen gueter wolte verkouffen und w r olte widerkouffe 
mitte kouffen; nuo wil ich es nút tuon one uwern rot; und rotent ir mir 
es, so wil ich es rehte anevohen und wil es tuon. Do sprach ich : das 
rote ich úch nút und widerrote es úch alzuomole in allen truwen. Do 
sprach er : So habe ich nút den vollen alse men nuo in der welte lebende 
ist. Do sprach ich : So wissent^ tuont ir es denne ^ das ir denne groes- 
liche wider got tuont; wanne ir vellent in drige wege in totsúnde; ein 
weg der ist : Kouffent ir widerkoeiffe alse sú das merre teil nuo kouf- 
fende ist^ so ist es vor gotte mit wuocher vermúschet^ das ist totsúnde. 
Duont ir es denne^ so meinent ir grit dinne ^ das ist ouch dotsúnde; so 
meinent ir denne ouch dinlne das ir und uwer wip und uwere kint alie 
der welte noch deste me moehtent geleben, und da meinent ir hoffart 
innej und das ist ouch totsúnde. Unde solte ich úch das roten, ich wi- 
derrote es úch in aller goettelicher truwen und rote úch das ir also bli- 
bent und lebent mit deme das úch got verluhen het, und lebent der 

alten christenlichen wisen noch und danckent gotte der sol es úch schú- 
tzig machen das ir denne rehte gnuog habent. Und wissent , und vol- 
gent ir mir das sol úch zuo libe und zuo der selen ewikliche nútze und 
liep werden. Do sprach er : Lieber herre, got lone úch das ir mir alse 
guoten rot geben hant, wanne ich habe rehte willen das ich nuo varen 
wil lon und wil úch volgen. Nuo luogent , lieben kint, warzuo es in 
disen ziten kummen ist. Ir súllent wissende sin das ich befant das dirre 
selbe biderman in dem selben iore zuo eime andern lerer was gangen, 
und der hette es ime erloubet , und verkoufte alie sine guoten eigin guo- 
tere und koufte alies widerkoeffe mitte. Lieben kint, wirbihterma- 
chent úch die wege gar wit, und wissent doch in der worheit das es nút 
alsb ist. Die wege die sint enge. .Lieben kint, es ist ietzendan darzuo 
kummen das die cristenheit mit gar wenig sachen umbegonde sint die 
vollekummenliche luter und gereht sint; das ist ouch groesliche zuo 
klagende. Lieben kint, men vindet in disen ziten gar vil blinden leiter, 
und ist denne das ein blinde uffe den andern vallende wurt, so vil ist 
in beiden deste wurst. Lieben kint, huetent úch, es tuot úch not, 
wanne frúntschaft miete die ist uns in disen ziten gar liep worden. Lie- 
ben kirit , das ich úch also die worheit durch den munt sage, do erger 
sich nieman abe, wanne ich muos es tuon, und wil úch sagen wie mir 
zuo einen ziten beschach, mir viel zuo einen ziten gar vaste in, ich solte 
úber mer varen und solte min liplich leben durch got wogen und solte 
do bredigen und solte mit der helfe gottes besehen obe das ich heiden 
moehte zuo cristen gelou ben bringen. Und dirre wille der w r art alse 
gar starg unde alse veste in mir das ich wart werbende wie ich uffe die 
vart keme. Und do ich alse in disen dingen was, do beschach es eins 
morgens vor tage do ich wider sloffen gangen was, und do ich also in 
dem sloffe lag, do was mir wie eins zuo mir sprechende were : war wilt 
du? blip, du bedarft nút under die heiden varen, wenne du vindest hie 
menschen rehte genuog die cristennammen habent unde frevelicher le- 
bende sint danne heiden tuont ; und wenne es denne beschiht das du 
den alse vil gebredigest und geseist das sú zuo eime geworen cristen- 
lebende kumment, und wenne das beschiht, so si dir denne erloubet un- 
der die heiden zuo varende. Lieben kint, also beschach mir dise verma- 
nunge zuo drien stunden alies in dem sloffe rehte in einer wisen rehte 
geliche; alse tet ich mich der verte abe. Nuo dar lieben kint, nuo solte 
ich úch ouch ettewas von den kouflúten sagen, so voerhte ich es werde 
zuo lang; aber ie doch so wil ich úch ein wenig sagen. Wissent, men 
vindet kouflúte die guot groesliche wider got gewinnende sint, unde 

das tuont sú in disen ziten in maniger hande wege und wisen der ich 
nuo zuomole nút alie gesagen mag. Ir kouflúte , ir súllent wissen fúr 
wor, was ir verkouffent, es si weler hande es welle, es si in weleme 
lande oder in weler stat es welle, wo du koufman zuo borge verkouf- 
fest und túrer gist denne du es umb bare pfenninge gerne gebest, was 
des úberigen ist das brichest du dime ebenmenschen abe und ist vor 
gotte alies wuocher. Ir kouflúte wissent, ir und uwere bihter múgent 
es wol hie in der zit noch uwerme willen schirmen und noch uwerre 
valschen glosen decken, darumb so ist es dôch nút reht; so wir in gine 
ewige zit kumment, so ist es one schirmen, so befindent wir denne wol 
das es unreht ist. Das ich es kúrtze, ir kouflúte, luogent zuo úch sel- 
ber, wanne es tuot úch not, und besehent ouch fúr úch wie gar vil ir 
zuo dem kouífe liegent und uwern ebenmenschen mit behendcn heime- 
lichen glosierten worten triegent; und den virtag den ir heilig soltent 
machen, wie ir denne tuont, das wissent ir ouch wol. Das ich es kúrtze, 
ir kouflúte, ir wissent es wol das dirre súntlichen wege und wisen gar 
vil ufgestanden und worden sint; und das soltent wir bihter alies schir- 
men, so verhengent wir es úch zuo vil. Und wissent das ich voerhte 
das wir bihter ettewas von eime koufman nement und lont in alse gar 
vil guotes gewinnen, do hundert mitte genuog soltent haben; und so 
er es gewinnet, so lont wir in darzuo das guot gotte vorbehaben, das 
selbe guot das er úber durft het, und das selbe guot das er gar billiche 
mit gotte teilen solte, darumb er es ime ouch verluhen hat; und fuor 
doch der riche man in die ewige helle darumb das er gotte das sine vor- 
behuop und mit dem selben guote ouch der naturen wollust noch le- 
bende was; und wie das was das er alies sin guot mit rehte gewun- 
nen hette, so muoste er doch in die helle. Nuo dar ir kouflúte, nuo 
luogent zuo úch selber; wanne wissent, es mag gar kume gesin wenne 
es beschiht das ir úberig gros guot gewinnent, es werde mit hofifart 
und mit mereme grite besessen und darzuo mit andern grossen sún- 
den die ouch darzuo vallende sint. Ir kouflúte, nement ir selber war, 
ir befúndent das es also were. Lieben kint, ich wil úch sagen : es mag 
ufife fúnf ior sin das ein gar richer koufman zuo mir kam und wart 
mit mir redende, und wart mir sagende das men ime gar gros guot 
in froemeden landen schuldig were Do sprach ich zuo ime: Wie 
kummet das, das men úch alse gros guot in froemeden landeif schul- 
dig worden ist? Do sprach er: Men het mir mine koufmanschaft do 
verkouft und dovon ist man mir alse vil do schuldig bliben. Do sprach 
ich : Nuo sagent mir, und sagent mir ouch die worheit, hette men úch 

ettewas minre umb uwer koufmanschaft geben und hette úch uwer 
bar gelt gegeben, hettent ir es nút geton? Do sprach er: entruwent 
io ich; hette men mir min bar gelt gegeben, so hette ich vil lieber ette- 
was minre genomen und hette min gelt denne aber bewendet. Do 
sprach ich : das súllent ir wissende sin^ was denne úberig do ist das ist 
alies mit unrehte; und wie das si das es vor der welte nút wuocher 
geheissen ist^ so ist es aber vor.deme gerehten urteil gottes wuocher 
geheissen. Do sprach er : das were nút, es were in den landen sitte und 
gewonheit do. Do sprach ich : es ist nút reht und mag nút reht gesin; 
darumb das ir dise boesen sitten und dise boese gewonheit machent 
und gemaht hant^ das ist deste boeser; welleht ir gewonheit die wider 
got ist zuo rehte machen, so ist ouch gewonheit in die helle zuo varende; 
ir súllent wissen fúr wor ^ es si in welen landen es si^ in welen stetten^ 
es si wo es welle, wo ir verkouífènt und gent ir zuo borg tuerer denne 
umb bar gelt^ was des úberigen ist das ist alies guot mit unrehte ge- 
winnen ; und súllent ir iemer behalten werden , so muessent ir es alies 
wider geben. Do sprach er : ir sint gar ein herter man^ min bihter het 
mirs allewegent erloubet. Do sprach ich: der nimet uwer pfenninge 
und erloubet úch das got selber mit allen sime gewalte nút erlouben 
mag. Lieben kint, alse gar schedeliche ist grit. Wissent das dirre riche 
koufman alsus von mir schiet, das er nie gesprach das er sich bessern 
wolte. Ach lieben kint, wir súllent uns alie bessera, das tuot uns not, 
wanne wissent^ wir leben in einer gar soerglichen zitj und es ist zuo 
voerhtende das es noch soerglicher stonde werde. Ach lieben kint, men 
het mir geseit das etteliche menschen sprechent, ich bredige gar herte. 
Lieben kint^ ir súllent wissen das kein mensche das hie vor minen ou- 
gen sitzet und hette es befunden das ich befunden habe, und solte es 
denne von ordenunge ouch bredigen alse ich^ ich gedencke es bredige te 
und seite noch herter danne ich, und wúrde es nút zuo lang und wolte 
úch nút verdriessen^ ich seite úch ettewas dervon das eht zuo sagende 
were. 

Do sprochent ettewie vil menschen : Ach lieber herre^ sagent uns^ 
wir wellent es gerne hoeren. Lieben kint^ so wil ich úch sagen was mir 
zuo einer zit beschach; wissent 3 ich sas zuo einer zit in miner zellen 
und wart gedenckende an die wunder gottes und ouch wie-gar wunder- 
liche eaiin disen ziten in der cristenheite ginge und wie gar sere alie 
ordenunge abenemende ist. Und da ich alleine in disen gedencken was, 
so hoerte ich mit minen liplichen oren eine stimme sprechende und sach 
doch nieman, und sprach die stimme alsus : Wol uf, du muost beíin- 

den das du deste kuenlicher dime ebenmenschen getarst gebredigen und 
die worheit durch den munt inzuo sagende. Und in diseme hindersten 
worte do wart ich beroubet aller miner sinnelichen vernunft und kam 
von mir selber, und wart in diseme zuge gelossen sehen iri das vegefúr 
und wart soliche pinlich iemerliche martel an vil menschen sehende, 
und der ich ouch vil bekennende was; und ich sach solich pine und 
martel an in do alie sinneliche vernunft nút dervon zuo redende wer. 
Wissent, ich sach alse vil und alse maniger hande pinlicher martel die 
mich so gar úbele erschrecket hant, und der mir alie die natúrliche 
froeide mahte die alie hertzen erdencken kundent, es frowete mich nút 
einer slehen wert; und ich wene wol, und solte ich noch hundert ior 
in der zit leben, so gloube ich nút das ich iemer me fro muge werden, 
got der tuo es denne úber alie nature. Nuo vil lieben kint, nuo sol 
sich nieman ergern das ich dis geseit habe, wanne ich voerhte das wol 
etteliche menschen múgent gedencken : warzuo het der meister dis ge- 
seit? er mag sich wol selber dinne gemeinet haben. Lieben kint, das 
súllent ir wissen das habe ich nút geton; wanne wissent ich bitte mir 
nieman kein liplich guot darumb geben und ich wil sin ouch nút, 
wanne mich benueget rehte wol mit deme das men mir in dem refentor 
zuo essende und zuo trinkende git; und darzuo so nússe ich das selbe 
alie zit in sorgen, das ich voerhte das sin zuo vil si. Wanne wissent, 
ich bin in deme glouben das kein mensche hie ist, und hette es befun- 
den und gesehen dise grossen erschroeckenliche gruwelichen ding alse 
ich sú befunden habe, in benuegete vil lihte bas denne mich. Darumb, 
lieben kint, sol sich nieman ergern das ich dise ding geseit habe, wanne 
wissent, ich weis anders nút warumb got dise ding úber mich verhenget 
hat denne von mins gebresten wegen das ich min leben bessern sol, und 
ouch darumb das ich deste kuonlicher und deste verwegenlicher aller 
hande menschen die worheit irs súntlichen lebenes nút verswige und es 
herus durch den munt sage, und wissent, wuste ich das ich darumb 

sterben solte, noch danne so wolte ich es tuon; wanne wissent, die ding 
sint gar vil swerer und gar usser mossen vil pinlicher wanne sú ieman 
in der zit geschetzen kan noch mag, wenne es ist ein úbersinnelich ding. 
Und wissent, das ich menschen sach noch in solicher grosser pinlicher 
martel ligen*abe den ich ettewas wunder nam das sú also gar lange do 
in solicher grosser pine werent gesin; wanne ich hette die selben men- 
schen hie fúr gar erber biderbe menschen anegesehen. Und dovon, 
lieben kint, so rote ich uns allen das wir das vegefúr nút lihte ahtent, 
und rote uns das wir uns umbkerent und uns groesliche bessernde sint. 

Und wissent, und wustent ir wie gar usser mossen fruhtber dise zit 
were, ir wegent sú nút alse geringe und liessent sú nút alse gar toer- 
liche hinegon. Wanne wissent, so wir noch dirre zit in iene andere 
ewige zit kumment, so ist das gerihte gar kurtz und sleht und gereht 
und strenge den s&lben die dise zit hant toerliche gelossen hinegon. 
Und darumb, lieben kint, so ich in der wilen gedencke, ich súlle úch 
sagen von der gerehtikeit gottes und ouch von siner barmhertzikeit, 
so engetar ich enweders gesagen. Und seite ich úch von der gerehtikeit 
gottes, so ist sú in der ewigen zit alse gar herte strenge das ich voerhte 
uwer ein teil moehte verzwifelnde werden. Und were es denne das ich 
úch seite von der grundelosen erbermede gottes, die er in dirre zit hat 
die wile die sele bi deme libe ist, so ist zuo voerhtende das uwer ein teil 
also gar boese und dorehte worden sint, das sú uffe die erbermede sún- 
den moehtent, und das were denne zuo voerhtende das es got weder 
hie noch doert niemer me vergebe. Lieben kint, es ist ettewas zuo 
voerhtende das ich es ettewas zuo lang gemaht habe und habe doch 
noch von vil maniger hande menschen zuo sagende und noch alse vil 
dinges zuo merende, wanne wir alse gar verre usser wege gangen sint; 
und dovon so wene ich wol, und dete ich disgantze ior nút anders, ich 
kunde noch denne nút wol allen unsern súntlichen gebresten niemer 
vollen usgesagen; und dovon so es got nuo aber fueget, so wil ich úch 
aber fúrbas me sagen. Nuo stont uf in gottes nammen und bettent ein 
pater noster und ein ave maria. 

' DAS NÚNDE CAPITEL. 

Es beschach zuo einen ziten das der meister wart gonde zuo einer 
closen do fúnf closenerin inne worent, und sú wurdent mit ime redende 
und wurdent in ouch bittende das er in eine bredie tete und in ouch 
seite von dem aller nehesten geworesten closen lebende. Da sprach der 
meister : So habe ich willen, fueget es got, das ich es an sunnentage 
tuon wil. Nuo do der tag kam, do kam ouch vil menschen dar; der 
meister kam ouch dar und ving die bredie alsus ane und sprach : Lieben 
kint, der liebe sanctup Paulus der het uns húte gar nútze. notdurftige 
lere geton in siner epistelen; und die epistele ist ouch gar lang, und 
davon so wil ich úch ir ein teil sagen. Lieben kint, der liebe sanctus ' 
Paulus sprach von ime selber dise wort und sprach : Ich weis einen 
menschen der wart vor viertzehen ioren verzucket in den dirten himel. 

aber ebe es in deme libe oder one den lip were, des weis ich nút, got 
der weis es. Nuo dar lieben kint, do dis der liebe sanctus Paulus wol 
vierzehen ior verswigen hette und es one den urlop gottes nút sagen 
wolte, nuo der lieben kint, der tet nút alse nuo in disen ziten etteliche 
menschen tuont. Etteliche menschen zuo stunt so in nuwent ein gne- 
delin von gotte gesendet wurt, zuo stunt so brechent sú us unde sagent 
es one den urlop gottes, und sagent es vil lihte darzuo eime der vil lihte 
alse lútzel weis was es ist alse sú. Und dovon so beschiht es in disen 
ziten gar dicke das dis selbe gnedelin eime solichen klaffenden menschen 
genummen wurt und wurt eime geben der vil hat. Und dovon, lieben 
kint, so huetent úch vor unerloubetem usbruche, wenne wissent, men 
vindet in disen ziten nút gar vil menschen die erlúhteten underscheit 
hant; und dovon sol men die goben gottes geswinde one den urlop 
gottes nút sagen. Und darumb got dis sanctus Paulus erloubete uns 
zuo sagende, das tet got darumb uns zuo helfe und zuo einer warnen- 
den lere. Also wenne es beschehe das got unser eime die fúrkomene 
gnode unverdienet gebe, das er denne dernoch nút erschrecken solte, 
sante ime got darnoch liden zuo, alse er dem liben sancto Paulus tet, 
wissent, lieben kint, die goben gottes muessent durch liden kummen. 
Kumment sú aber vor dem liden, so rnuessent sú doch mit liden be- 
weret werden. Ach lieben kint, sider das liden alse gar edele und alse 
gar fruhtber der selen ist, darumb gab ouch got allen sinen lieben hei- 
ligen gros liden, und dovon liden durch got alse gar fruhtber ist, dar- 
umb hat got dem liben sancto Paulo urlop geben uns zuo sagende von 
sime lidene, und sprichet húte in siner episteln das er in vil erbeiten ist 
gesin und in vil kerkern und in den slegen stetikliche, und in den toe- 
den úbermenschliche, und von den iuden fúnf werbe gegeischelt, und 
drie werbe so bin ich geslagen mit ruoten und zuo einem mole so bin 
ich gesteinet, und tag und naht was ich in dem tieffe des.meres, und 
dicke so was ich in noeten uffe dem wege und in noeten uffe dem was- 
sere und in noeten von den moerdern, in noeten von den heiden, in 
noeten an der einoete, in noeten under mínen valschen bruedern, und 
in erbeiten in vil vastende und in erbeiten von froste. Lieben kint, dirre 
dinge der ist gar vil die alte sanctus Paulus húte in siner episteln von 
sime lidende geschriben hat. Nuo das ich es kúrtze, so sprichet er ouch : 
das ich mich der grosheit der offenbarunge nút úberhabe, darumb so 
ist mir geben sathanas das er mir min fleisch pinige; und do ich dar- 
umb bat das mir got das selbe abeneme, do sprach er : lo dich genuogen 
mit miner gnaden, wanne die tugent wurt bewert in lidene. Darumb 

sprach sanctus Paulus : so frowe ich mich gerne in mime lidene das die 
tugent Christi wone in mir. 

Nuo darumb, lieben kint , sider uns der liebe sanctus Paulus in siner 
episteln bewiset het das lidçn alse gar fruhtber und alse gar guot ist, so 
súllent wir ime wol gelou ben und súllent ime ouch volgen. Wenne 
wissent, und súllent wir iemer zuo eime guoten fruhtbern lebende 
kummen, so mag es anders nút gesin, wir muessent gewilligen abe- 
gang der naturen tuon. Undein gewilliger abegang der naturen, das 
ist das der mensche gewillekliche abegange allen lústen der naturen , 
one alleine redeliche notdurft , und die selbe notdurft sol also sin das 
sú ime si eine fúrderunge zuo gotte, und was das úberige sige das er des 
álles lidig und bios stande, wenne wissent fúr wor das nieman mag be- 
griffen noch befinden die suessen ding in der hoehi, er losse denne die 
suessen zergenglichen ding in der nideri. Dovon sprach der liebe sanctus 
Paulus : brueder, ist es das ir lebent noch der begirde des fleisches, so 
súllent ir sterben; toetent ir aber mit dem geiste die werg des fleisches, 
so súllent ir leben. Lieben kint, wir súllent uns bilden dem lieplichen 
bilde unsers lieben herren Jhesu Christi nach. Hievon sprach sanctus 
Paulus : ziehent abe den alten menschen und kleident úch mit unserme 
herren Jhesu Christo. Lieben kint, nocih ist ein vil edelre groesser abe- 
gang denne der abegang der alzuomole der naturen abegegangen ist, 
und der abegang der do alse gar gros ist, das ist ein gewilliger abegang 
des geistes; und das ist, wenne der geist das fleisch úberwindet und 
dise zergenglichen ding alie úbersprungen het, so springet er uffe die 
ewigen ding, und denne die selben werg wurt er denne erst gar usser 
mossen vil lústlicher smackende und niessende denne die ersten noch 
der naturen; und wenne ouch das beschiht das des menschen geist ge- 
rotet smacken und niessen der úbernatúrlichen edeln hohen dinge, alse 
denne der mensche vormoles het einen abegang geton von der suessikeit 
der naturen, also muos er danne ouch einen gewilligen abegang tuon 
von aller wollust der úberflússikeit des geistes und muos gotte sin werg 
lossen alse er es haben wil. Und dirre abegang der tuot ouch erst rehte 
we den menschen die eht gottes noch lústlicher wisen enpfunden 
habent, und dirre abegang der heisset ouch armuot des geistes, von 
dem unser herre sprach : selig sint die armen des geistes, das riche der 
himele das ist ir. Nuo der lieben kint, ir súllent wissende sin das es gar 
dicke beschiht das etteliche menschen dazuo kumment das sú in iren 
eigen grunt und in iren eigin willen und gar behebeliche in sich ziehent 
und nement was in lúhtende und smackende ist, und lont sich gotte mit 

in einer sterbenden wisen. Nuo wissent, wele menschen das tuont^ die 
niessent der goben der gnoden gottes gar unfruhtberliche. Und ist das 
sache , wanne in got nút me inlúhtende und smackende were, so weis 
er wol das ime soliche menschen abegingent; und dovon so behebet er 
soliche menschen mit ettewas suesses trostes das sú eht nút alzuomole 
von ime louffent. Aber soliche menschen sint noch gar krang und kleine, 
wanne sú sint in irme eiginen willen und minnent und nement den 
schin fúr das wesen ^ und sint dis darzuo noch alzuomole usserliche 
menschen , und sú wenent doch inreliche menschen sin, aber sú sint 
gar sere betrogen. Aber andere menschen die sich gotte zuo grunde ge- 
lossen und ouch geben hant , die da ouch suesse und sur von gotte ge- 
liche nement und enpfohende sint, wanne ouch den menschen inlúten 
und smacken abeget , darumb gont sú gotte nút abe; soliche menschen 
nement das wesen fúr den schin und niessent das wesen geistliche und 
ouch fruhtberlichej und soliche menschen das sint ouch gerehte inre 
menschen. Nuo súllent ir wissen^ lieben kint^ welre menschen disen 
gewilligen abegang durch geist und nature gewunnen het, das wissent 
das ein solicher mensche einen fruhtberen durchbruch geton het; aber 
ime tuot dornoch guoter huote gar not^ und sol alie zit- huoten und 
besehen das er zuo allen ziten in grosser demuetikeit blibe, wanne die 
helleschen viende die lont danne nút abe^ sú suochent álle zit wie sú 
in wider umbgezúgent. Lieben kint, eine zuo grunde gelossenheit durch 
alie unsere nature das ist gar ein guoter fruhtberre anevang, der ehte 
in rehter demuetikeit beschiht. Und hievon sprach sanctus Petrus : 
aller liebesten, demuetigent úch under die gewaltige hant gottes uffe 
das er úch erhoeen muge in der zit der beschowunge. Lieben kint^ 
moehtent wir ouch geleren das wir ouch zuoeime geworen undergange 
des geistes in rehter geworer demuetikeit kement, wanne uns suessikeit 
des geistes anekeme und sú uns denne got widerumb zúckete, das wir 
sú ime denne wol gelossen kundent ^ und das wir unsere begirde denne 
truttent also das wir mit willen keine begirde dernoch hettent. Und 
hievon so sprach der liebe sanctus Dyonisius und sprach alsus : wenne 
es beschiht das got bevintliche in miner selen wonende ist, so ist mir 
alse froedenriche rehte wol das mir nút enist , und gebe mir got das mir 
denne uffe die lebezit alie creaturen alse undertenig werent alse sú ime 
selber sint^ noch denne so were mir nút alse wol alse mit ime; aber 
wenne es beschiht das er mir mit siner gege nwertikeit beííntliche engat, 
sohabe ich begirde noch ime; entruwent, sprichet sanctus Dyonisius j 
wanne ich das tuo das ist min gebreste^ wanne Salomon der sprichet; 



— 58 — 

wir súllent in allen úoettelichen werken ruowe und fride haben. Nuo 
dise iomerige begirde zalete sanctus Dyonisius fúr einen gebresten, 
wanne er verstunt sich wol das er noch do nút stunt in iomer und in 
begirde zuo grunde gelossen , wanne die groeste gelossenheit ist gelossen 
sin in gelossenheit ; aber das ist nuwent solichen menschen die gottes 
noch luste entpfunden habent. Ach lieben kint, der mensche solte alse 
gar sere gestritten haben, also das er alse gar vernúnftig in gotte worden 
were das er kunde mit der helfe gottes alie creaturen durchbrechen 
und durchvarn untze das er in got keme; do wúrde er in deme heiligen 
geiste geleret das er mit siner vernunft alie creatúrliche ding under sich 
kunde getrucken, das er denne mit dem lieben sancto Augustino moehte 
gesprechen : alie creaturen die sint uns ein weg zuo gotte ^ er sehe, er 
hoere, es si was es welle, oder wie es welle, das er das alies zuo dem 
besten muge keren; und der mensche der solte sich mit siner vernunfte 
alse dicke und alse vil demuetiklichen ueben und tringen durch alie crea- 
turen 3 und dis solte er alse gar dicke und alse gar vil tuon untze das 
er alie creaturen verlúre, und solte sich selber alse dicke und alse vil 
einigen untze an die zit das er siner selen froeiden und sin hertzeliep 
alleine funde. Und hievon sprach sanctus Paulus : wer an gotte haftet 
der wurt ein geist mit gotte. Und in diseme werdende so ist der geist 
entworden, und ist ein einiges ein in dem einen worden. Wo sich der 
mensche hie durchwogen und durchlossen wolte^ der úberkeme alie 
ding mit gotte 3 und des haben wir gezúgnisse von sancto Paulo der 
sprach : ich vermag alie ding in dem der mich do sterket. Ach lieben 
kint, nuo ilent und iagent hie, und vohent ane und lerent leben; wenne 
wissent, der mensche kummet wol hie in der zit derzuo das er soliche 
úbermessige úbernatúrliche froeide bevindet, me denne alie creaturen 
untze an den júngesten tag iemer geben moehtent. Und wir soltent 
leren das wir geleret wúrdent das wir die geworen anebetter wúrdent 
die den vatter in dem geiste und in der worheit anebittent. Lieben kint > 
ich voerhte es welle zuo lang werden, wenne dise closenerin die habent 
mich geboten (sic) das ich in sage was einre closenerin zuogehoere. Ich 
wil úch sageft, weles eine gerehte closenerin wil sin, der gehoeret zuo 
das sú einfeltig und ingeslossen von ussenan und von innan sige. Nút 
sol sú varn noch zuo venstern luogen, noch frogen was hie oder doert 
beschiht oder beschehen ist. Sú solte alse gar lúterliche und alse 
gar abegescheidenliche leben und halten, und were es das sú fúr alie 
die selen die in dem vegefúre werent bete , das sú do gnuo guot were 
das sú si alie moehte erloesen. Closenleben das ist nút ein cleines ding. 

Ein closenerin die solte alse gar lúterliche leben , also das sú alies das 
von gotte enpfohen moehte 3 alies das die heilige cristenheit mitteinan- 
der durch die heiligen súben heilikeit enpfohen mag. Und wissent, und 
ist sú des nútj so ist sú nút eine gewerliche closenerin. Ein closenerin 
solte also leben, obe es beschehe das ir alie cristenliche reht underzogen 
wúrde, das es ir noch danne gegen gotte nút schadeber were. Nuo ist 
es darzuo téummen das closenerin des obendes geste enpfohent und des 
morgens sú versorgende sint, und das gehoeret eime wurte zuo. Einer 
closenerin der gehoeret zuo das sú spote und fruege ir swigen halten 
sol, one alleine grosse redeliche notdurft; sú sol andehtekliche und lú- 
terliche betten. Ein closenerin sol nút wurstschaft pflegen noch erge- 
tzunge mit den lúten haben; sú sol in geworre goettelicher gelossenheit 
alse gar vestekliche alie zit stonde sin, das sú sich muge gottes noch 
befintlicher lústlicher troestlicher wise alie zit verwegen und sich dar- 
zuo ouch aller creaturen mag verwegen durch gottes willen. Etteliche 
closenerin sprechent, sú muessent sich durch got an irme ebenmenschen 
túgende ueben; soliche menschen soltent nút in closen gangen sin, sú 
soltent in einen spittel gangen sin und soltent sú do inne demuetikliche 
an den gelidern gottes geuebet haben, und das hette in denne ouch 
eigenliche zuogehoeret; wanne was eime iegelichen menschen zuoge- 
hoeret, des sol er ouch warnemen und sol luogen das er es ouch tuo. 
Etteliche closenerin sprechent : ich muos durch got mime ebenmenschen 
beholfen sin; das gehoeret einer guoten closenerin nút zuo; sehe sú es 
rehte ane, sú solte wol befinden das es gar verboergenliche ire nature 
were. Ein closenerin solte alies ir leben alse gar lúterliche und alse gar 
abegescheidenliche und alse lidig aller creaturen sich halten, also das ir 
leben allen den zuo helfe kummen moehte die cristennammen hant. Ette- 
liche closenerin sprechent : ach ich bin alse rehte krang in der naturen, 
ich muos mir rehte selber zuo helfe kummen und muos rede mit den 
lúten haben. Ach du arme nature, wie du dich windest in des tufeis 
rot ! wanne es ist alies der schalghaftigen naturen behelf mit des tufeis 
rot. Wissent, wer anders út in einer closen suochende ist danne ge- 
willeklich liden durch got , der get unsicherliche in die closen. Etteliche 
die gont in eine close und essent das almuosen gar frideliche, aber 
die selben werent gar ungerne in einer versmeheten wisen ellendikliche 
und oeíFenliche in den strassen dernoch gangen. Wissent , wele das sint, 
die sint unlúterliche in der closen; iren selen were vil weger das sú le- 
gent an den oífen strassen ellendikliche allen menschen zuo erbarmende. 
Ein closenerin so sú inget, so sol sú sich lúterliche und lidig und bios 

sich gewillekliche Christo an das crútze geben und oppfern fúr alie men- 
schen, wanne er sprach : min got, wie hast du mich gelossen! Lieben 
kint , die Hebe sancta Maria Magdalena die was eine gerehte closenerin, 
wanne sú stunt gewillig und bios sunder aller creaturen behelf. Lieben 
kint, der himelsche vatter der sante sinen eingebornen sun in mensch- 
liche nature zuo lidende, so wellent wir alies liden fliehen; wissent, 
wir tuont was wir wellent und tuont wie wir wellent , wellent wir den. 
sichersten und den nehesten und den behendesten durchbruch nemen, 
so mag es nút anders sin wir muessent deme geworen bilde iemer ette- 
was nochgon durch liden. Aber ich muos uns ettewas troesten, wanne 
wissent dçr himelsche vatter ist uns nút alse gar herte alse er sime lieben 
eingebornen sune was. Wissent, lieben kint, were es das wir uns mit 
allen unsern kreften gotte gebent in lidende , das wir gewillekliche und 
gerne woltent liden alies das er von uns gelitten wil haben, und wir 
ouch nút abegingent so er uns liden sante, das wir denne nút dervon 
flúhent, wissent, wenne denne der himelsche vatter bekennet das es 
zit ist, so nimet er uns alies liden abe und úberschúttet uns mit sime 
úbernatúrlichen bevintlichen froeidenrichen troste. Wissent, wanne 
ouch das einem menschen geschiht das er der froeidenrichen hochgezit 
gewar wurt, so weis er von keime irdenschen hochgezit zuo sagende^ 
er frowet sich weder wihnahten noch ostern noch pfingesten noch keins 
hochgezites, er frowet sich alleine der grossen wurtschaft der grossen 
hochgezit. Also wenne got mit siner úbernatúrlichen froeidenrichen 
bevintlichen gnoden zuo ime kummet, und wele zit das in dem iorcbe- 
schiht, so werdent alie hochgezit vollebroht in ime. Und harumb so 
soltent wir gerne liden was uns zuo lidene keme; wanne wissent , lieben 
kint, weler mensche durch liden zuo diseme grossen úbernatúrlichen 
froeidenrichen hochgezit kummen were, der were gar ein wiser wolge- 
ordenter dappfer weselicher mensche, und wurt denne alse gar wise von 
deme influsse des heiligen geistes, und das er denne wol bekennende 
wurt was tuo tuonde und zuo lossende ist; und denne so werdent in 
ime alie sine werg fruhtber, aber er haltet mittalle nút von ime selber, 
er blibet allezit in grosser démuetikeit und haltet sich selber fúr einen 
unnútzen kneht und blibet ouch alie zit in einer minnenklichen kint- 
lichen vorhte, also das er nút anders voerhtet wenne das er sime hertze- 
liebe in allen dingen nút vollekummenliche gnuog sige; und wenne 
der mensche hiezuo kummet, so sint ime denne alie sine eigin anege- 
nummen voerder wisen abegevallen und het denne gar eine slehte 
ufrehte cristenliche wise, also das er allen menschen unbekant ist, es 



— 6i — 

were denne ein mensche das ouch dieselbe gnode hette und disselben 
hochgezites ouch befunden hette. Ach lieben kint, das wir uns durch 
liden lerent liden das wir durch liden kummentj das wir ouch zuo 
diseme úbernatúrlichen froeidenrichen grossen hochgezit gefueret wer- 
dentj darzuo helfe uns die ewige worheit. Nuo stont uf in gottes nam- 
men und bettent ein pater noster und ein ave Maria. 

DAS ZEHENDE CAPITEL. 

Nuo es ist zuo wissende das dirre meister an eime geworen demue- 
tigen goettelichen lebende alie zit zuonemende was, und wart von der 
gnoden des heiligen geistes alie zit zuonemende und wart von der gno- 
den alse gar wise das er in diser wisen beide geistliche und weltliche 
bredien gar vil wart tuonde. Und dirre meister wart alse gar liep und 
wert 3 was in dem lande und in der stat zuo tuonde was, es werent geist- 
liche sachen oder weltliche sachen, do hettent die lute gnade und be- 
girde das sú in gar gerne dobi hettent und in rot gebe, und was er ouch 
riet, dem worent sú ouch gar gerne nochvolgende. 

Nuo es beschach das dirre meister wol nún iar in diseme fruhtberen 
demuetigen vollekummen lebende was gesin, und do die nún iar ver- 
gangen worent , do wolte got sinen diener sinen lieben frúnt nút lenger 
in diseme ellende lossen und wolte in one vegefúr zuo ime haben; und 
got der verhing das der meister ein rehter betterise wart; und do er wol 
uffe zwentzig wochen alsus gelag und grosse erbeit geleit, do beschach 
es das er von der gnoden gottes wol bekennende und gewar wart das er 
usser der zit solte und es got ende wolte haben. Do dis der meister 
geriet bekennen, do bat er das men fuere noch diseme manne sime lie- 
ben frúnde Ruolmans geselle und hiesse kummen und seite er wolte 
sterben / und in durch got bete, er hette grosse begirde das er bi sime 
ende were. Nuo der man, Ruolman Merswines unsers stifters heime- 
licher geselle der liebe frúnt gottes in Oeberlant, was gehorsam und kam 
zuo dem meister. Nuo der meister hies in gar frúntliche wilkummen 
sin, und der man, Ruolmans geselle der frogete und sprach : Herre der 
meister, wie moegent ir? Do sprach der meister : Ich geloube das die 
zit gar nohe si das mich got usser der zit haben wil, und darumb, lie- 
ber sun, so ist mir gar troestliche das du hie bi mime ende solt sin, und 
bitte dich das du do nemest die bletter der bappire, do inne wurst du 
vindende geschriben alie die wort die du vilzites mit mir geret hest und 
ouch alie mine entwurte die ich ouch in vil worten mit dir redende was, 

und darzuo ouch von mime lebende was wunders got mit mir armen 
unwirdigen menschen sime armen unwirdigen knehte geton het; und 
lieber sun, dunket es dich guot sin und git dir es got zuo monde, so 
mache ein buechelin drus. — Do sprach der man, Ruolmans geselle : 
Herre der meister, so habe ich uwerre bredien fúnfe abegeschriben, und 
duncket es úch guot sin, so wil ich sú derzuo tuon schriben und wil 
ein buechelin von uweren wegen drus machen. — Do sprach der mei- 
ster : Ach lieber sun, das bitte ich dich und mane dich gottes alse hohe 
alse ich dich in goettelicher minnen gemanen mag oder sol, das du von 
minen wegen nút schribest noch minen nammen nút dran nennest, 
wenne wissest es ist min nút, und wil sin bi mime lebende nút wissen und 
wil sin ouch noch mime tode nút wissen, wanne wissest, got der hat es 
durch mich armen wurm gewúrket, des ist es ouch, es ist min nút, es 
ist gottes. Und harumb, lieber sun, wilt du es schriben und duncket 
es dich denne nutzber sin unserme ebenmenschen zuo helfe, so tuo es 
und ist mir liep; aber lieber sun, schrip es also das du mit núte minen 
nammen dinne nennest, rehte alse noete du dinen nammen nennest; du 
maht wol drin schriben der meister, und darzuo solt du mit núte das 
selbe buechelin hie in dirre stat lossen lesen, anders men wúrde es mer- 
kende das ich es were, du solt es mit dir heim in din land fueren. 

Nuo vil rede hette der meister mit diseme manne wol eilf tage. Nuo 
do kam die zit das der meister von hinnan scheiden solte. Do sprach 
der meister zuo dem man : Ach lieber sun, ich beger an dich das du es 
durch got wellest tuon und es din wille wellest lossen sin, wil es got, 
das ich herwider zuo dir kumme. Do sprach der man, Ruolmans ge- 
selle : Herre der meister, wil es denne got also haben, wie er denne wil 
do wil ich ime gehorsam sin. 

Also beschach es das der meister an sime ende alse gar grosse gruwe- 
liche und gar voerhtliche geberde habende wart, das alie sine brueder 
in dem closter und ouch andere menschen die do worent das die alie in 
grossen noeten und in engesten worent von sinen gruwelichen geberden 
und gesihte die men an sime ende sach, und nam gar alzuomole ein 
gruweliches erschroeckenliches ende alse es anezuosehende was. Und 
do er erstarp, do wart rehte alies das beweget mit leide das in der stat 
was, also gar liep und wert was er aller hande menschen worden. Und 
do die lute gesehen hettent das ime dirre man an sime ende alse gar 
heimelichen was gesin, und darumb gingent die lute dar unde woltent 
ime ere bieten und woltent in laden; und do er das sach, do floch er 
zuo stunt usser der stat und fuor wider heim. Und do er under wegen 

was, des dirten tages wart, do begreif in und sinen kneht der obent in 
eime kleinen doerfelin, und do sach er einen erbern man an der strossen 
gon und er sprach zuo ime : Biderman, ist keine herberge hie in dem 
dorfe? Do sprach er : Nein. Do sprach der man, Ruolmans geselle : So 
tuont es durch got und gehaltent uns noch hinnaht und nement darumb 
was ir wollent. Do sprach er : Wellent ir es fúr guot nemen alselich 
alse ich es habe, so wil ich es gerne tuon. Also fuorte er sú heim und 
lech dem man einen pfulwen und lies in ligen in deme huse bi rindern, 
und den kneht fuorte er in eine schúre in strou. Also in der naht wart , 
do dirre man Ruolmans geselle erwachet, so hoeret er eine kleine 
stimme gar nohe bi ime und sach doch nút; und ime geriet doch ette- 
was ungehúre zuo werdende und er mahte ein crútze fúr sich. Do 
sprach die stimme : Nút voerhte dich lieber sun, ich bin es der meister. 
Do sprach der man, Ruolmans geselle : Lieber herre der meister, und 
sint ir das, herre der meister, so begere ich an úch alse verre es gottes 
wille ist das ir mir denne wellent sagen wie es umb úch stande und wie 
es kam das ir ein alse gar gruweliches hertes strenges ende noment alse 
anezuosehende was, wanne uwer selbes brueder in dem closter worent 
gar verzaget, und es ist zuo gloubende das uwer selbes bruedere in ein 
teil von uwers stjengen endes wegen sich daran gestossen habent. Do 
sprach des meisters stimme : Du vil lieber sun, das wil ich dir sagen; 
wissest, unser herre und unser got der wolte es nút, wenne es beschehe 
das min sele von mime libe schiede, das denne zuo stunt die heiligen 
engele mine sele soltent nemen und mich vor den túfeln behueten sol- 
tent, also das sú mir kein leit me tuon soltent, und ouch keinen me 
darnoch sehen solte noch kein gescheíFede mit ime haben solte; und 
darumb so mueste ich ouch ein alse gar strenges ende haben und mueste 
es ouch liden fúr min vegefúr; und wissest, lieber sun, das mir die 
túfel alse gar not totent und alse leide mit alse gar boeser listiger behen- 
dikeitdas ich wonde rehte alie zit verzagen; und wissest, und hette ich 
gemoeht reden, ich hette geschruwen das man denne wunder erst an 
mir gesehen hette wie gar strenge min ende gewesen were anezuose- 
hende; aber lieber sun wissest, der barmhertzige got der londe mir der 
pine und der martel zuo stunt, wanne zuo stunt do mine sele von dem 
libe kam, do noment sú zuo stunt die heiligen engele und fuortent mich 
in das paradis und sprochent do zuo mir : Hie solt du fúnf tage warten 
und solt hie beiten und solt keine sorge me noch keine vorhte me haben 
das dir die túfele út me getuon múgent, und du wurst keine erbeit me 
haben, wanne das du dise fúnf tage der erwirdigen froeidenrichen ge- 

selleschaft enberen muest; und wenne ouch die fúnf tage uskumment, 
so bist du denne mittalle reine , und so wellent wir denne ouch mit 
froeiden her wider kummen unde wellent dich denne mit grosser froei- 
den mit uns fuoren in die unsprechenliche iemerwerende ewige froeide. 
Nuo dar lieber sun, du solt mich nút me frogen, wanne ich habe dir 
geseit was ich dir sagen sol, und sol dir ouch nút me sagen. Nuo dar 
lieber sun, got der gesegene dich und got der muesse din iemerwe- 
render froeidenricher ewiger lon sin. Do sprach der man, Ruolmans 
geselle : Lieber herre der meister, ich begere an úch , so ir zuo gotte 
kumment, das ir denne mit erneste fúr mich bittent. Was dirre man, 
Ruolmans geselle, me darnoch sprach oder frogete, es half nút, ime 
wolte nút me entwurten. Do er befant das ime nút entwurten wolte, 
do hette er gerne ettewas geruowet und hette gerne gesloffen; aber es 
half nút, er moehte keine ruowe haben, er erbeitete kume des tages; 
und do es tag wart, do schreip er zuo stunt wider hinder sich dem priol 
und den bruedern allen einen brief, und schreip in alie ding wie der 
meister bi ime were gesin, und schreip in alie die wort wie er mit ime 
geret hette. 

Nuo das wir alie dem lieplichen minnenrichen bilde unsers lieben 
herren Jhesu Christi noch volgende werdent, darzuo helfe uns die ewige 
worheit. Amen. 

